qundao/data-zh-poetry huggingface dataset:
夏夜集孙员外文揆宅得天字
作者：谢榛
朝代：明

深夜移官烛，清风敞客筵。钟沉汉苑树，月度蓟门天。我愧谢庄赋，人称孙楚贤。何当碧筒饮，醉向北窗眠。
夏夜集王元美宅同朱伯邻冯汝言吴峻伯徐汝思李于鳞得丝字
作者：谢榛
朝代：明

献赋长为客，风尘鬓易丝。投珠还自惜，倚玉几相知。庭旷生秋早，城高度月迟。聊同河朔宴，定拟竹林期。
夏日同李于鳞贾守准刘子成宗子相四比部南溪泛舟
作者：谢榛
朝代：明

散步过林塘，相随上野航。沿流狎鱼鸟，嚼藕得冰霜。共拟西湖胜，还乘北渚凉。桂樽移白日，兰棹转沧浪。杨柳缘堤合，菰蒲出水长。酣歌意不尽，晓色正苍茫。
夏日同武元康刘复之杜约夫万金渠流觞
作者：谢榛
朝代：明

城西六月暮，笛里万山秋。野水天光净，沙汀日色浮。清觞聊泛泛，白鸟任悠悠。逸少今千载，何人复胜游。
夏日大雨
作者：谢榛
朝代：明

小楼动秋意，风雨忽来时。暗失黄尘陌，平开绿草池。朝閒成久卧，气爽得新诗。车马访幽独，冲泥竟有谁。
夏日崔西峨宅同张水部德杨醉赋
作者：谢榛
朝代：明

日暮重门寂，风凉独树斜。一樽元亮宅，万卷子云家。白石垂兰叶，清池出藕花。水曹同取醉，庭宇落残霞。
夏日郑园陪饯皇甫子循别驾同沈禹文参军元仰之给事王元美比部沈子文刘朝宗进士赋此
作者：谢榛
朝代：明

夏日园林积雨晴，美人聊此驻行旌。歌吟满座皆吴调，老病当筵自鲁生。花院凉风醒客思，柳塘斜日乱蝉声。来朝策马炎风里，回首都门系远情。
夜同刘都阃诸君登蓟州城楼
作者：谢榛
朝代：明

新月低空照素秋，将军乘暇共登楼。谈兵醉后谁能事，舞剑灯前此壮游。孤角风从燕塞起，千山云傍蓟城流。应知北伐收功日，复见当年博陆侯。
夜坐
作者：谢榛
朝代：明

兵气动严关，才闻漠骑还。边愁醒醉里，身事去留间。乱响更深柝，空明雪后山。苦吟时倚杖，不使客心閒。
夜坐感怀寄徐文山
作者：谢榛
朝代：明

独夜寒螀鸣不休，虚窗起坐忆南州。山开薄雾来明月，天送长风作冷秋。华发渐多惊老大，壮怀无奈叹沉浮。美人一别江关渺，肯采芙蓉慰我愁。
夜宿齐岭口
作者：谢榛
朝代：明

空林烟火夜，茅宇暂幽栖。缺月低松杪，流星堕岭西。浩歌当绿酒，逸兴在丹梯。不见功名客，飘然独杖藜。
夜期贾道简不至
作者：谢榛
朝代：明

呼童开玉樽，对此春庭月。故人期不来，云外清钟歇。
夜登瑶台
作者：谢榛
朝代：明

瑶台当绝顶，乘月一跻攀。河岳凭阑外，星辰拂袖间。身轻云自度，心远鹤俱閒。几欲招仙子，天风听佩环。
夜自西湖循瓮山同玉峰上人步归兰若
作者：谢榛
朝代：明

湖色冷春衣，沙禽夜尚飞。路随山下转，僧伴月中归。祗树藏金界，禅灯出翠微。他年谢灵运，结社愿无违。
夜话李孺长书屋因忆乃翁左纳言
作者：谢榛
朝代：明
体裁：七言律诗

忘年尔我重交情，论事相同见老成。月到广除寒有色，鸦归疏柳夜无声。三农更苦江南税，百战方休海上兵。岁暮银台应感叹，几人封事为苍生？
夜过昭觉禅院因忆懒上人同南泉西岩西池诸丈赋得嗟字
作者：谢榛
朝代：明

重到谈经处，萧条人共嗟。禅心馀贝叶，老眼讶天花。孤磬风犹袅，双松月自斜。太虚渺无际，知是远公家。
夜过蕴公房访邹子序因忆乃舅吴子乔时寓大梁
作者：谢榛
朝代：明

禅窗论旧思何穷，云月微明澹远空。客里无眠惊落木，老来多难感飞蓬。兵连沧海书犹滞，人隔黄河梦几通。逸气看君真似舅，可怜吴调各秋风。
夜过达轩同仁轩分得清字
作者：谢榛
朝代：明

幽斋几剪烛，相与话深更。户牖敞虚白，星河悬太清。悲歌燕侠志，醒醉楚骚情。当代能多赋，应齐勒鼎名。
夜酌吴明卿宅迟王元美不至得天字
作者：谢榛
朝代：明

君成楚赋已多传，嗟我风骚鬓飒然。不厌疏狂同此夜，还令意气感他年。明河倒挂长安树，新月低摇太液天。虚左迟留待王子，犹疑兴尽剡溪船。
夜酌苏子川舟中话别因忆乃弟子冲子长子新时寓都门
作者：谢榛
朝代：明

黄昏骑马到河濆，秉烛船窗此对君。星斗无光天暗转，琴樽有兴夜平分。幽人暂别山中侣，独雁还寻蓟北群。明发轻帆时极目，不知遥隔几重云。
夜集吴比部鸣仲宅赋得秋月
作者：谢榛
朝代：明

庭草惊秋白露垂，冰轮渐觉度河迟。光临凤阙清钟断，寒入龙庭画角悲。天际几看鸿雁影，山中又老桂花枝。共知庾亮南楼夜，曾为勋名感鬓丝。
夜集孙郎中文揆宅赋得月字
作者：谢榛
朝代：明

关山不见月，玉笛未须吹。水暗鱼龙窟，云深乌鹊枝。开樽成露坐，作赋待秋期。还拟梁园夜，邹枚况在兹。
夜集应员外瑞伯宅闻吴山人子充谈匡庐之胜得山字
作者：谢榛
朝代：明

吴楚遨游鬓已斑，对人犹自说庐山。九江形胜来樽外，五老云霞生座间。古洞月明今夜梦，满天秋色几时攀。何如早结东林社，瀑布声中任往还。
夜集有客忆江南梅花
作者：谢榛
朝代：明

坐有三吴客，天寒重所思。梅花何处发，春信隔江迟。雪月摇疏影，山村出几枝。罗浮遥入梦，邻笛不须吹。
夜集梁武选公济园亭同何稽勋治象得秋字
作者：谢榛
朝代：明

问予东去欲何求，日观峰高独胜游。离合此生能几醉，啸歌今夕故相留。庭前松桂偏宜月，笛里关山别是秋。他日鸣珂还有意，停云时傍凤城头。
夜集王元美宅赋得弄玉吹箫障子
作者：谢榛
朝代：明

垂老疏狂燕赵客，今宵雅集王郎宅。堂开屏障出丹青，杂花抱石烟冥冥。中有仙匹为谁子，云是秦娥及箫史。秦王昔日起高楼，帘捲曲栏人并倚。咸阳城头悬月明，玉箫吹作凤凰声。忽令千树秋风生，又令百鸟翻然惊。太空袅袅清不绝，声落万里丹山穴。坐揽德辉下宫墙，并乘彩翼凌穹苍。直上清都朝紫皇，俯视九州尘茫茫。神游元气几千载，因之驱石填东海。祖龙驾归多鲍鱼，浮云一散河山在。二仙缥缈不可知，吴歌且复挥金卮。他日功成鹤书至，拂衣莫负蓬莱期。
夜集陆道函官舍同丁子学张肖甫漫赋
作者：谢榛
朝代：明

乌鹊翻飞月满城，可堪漂泊旅魂惊。三秋共赋嗟吾老，四海论心见友生。天转明河分夜色，风摧落木乱寒声。醉来击筑高台上，燕赵悲歌自古情。
夜雨
作者：谢榛
朝代：明

夜来殊不寐，百感古今情。道在楚骚重，年衰燕侠轻。轩庭回爽气，风雨失残更。多少人欹枕，中心别有营。
夜雨徐明府子研枉驾旅寓
作者：谢榛
朝代：明

冒雨一乘兴，仆夫应畏难。交从今夕定，情自故乡看。城迥钟相隔，槐疏鸟共寒。携樽慰旅况，冯铗不须弹。
夜饯周时隆表兄东归
作者：谢榛
朝代：明

弟兄此别重伤神，况复淹留一病身。白发相看偏堕泪，清樽才罢转愁人。江鸿北转燕山夜，河柳东连鲁甸春。若到乡关逢故老，为言游子倦风尘。
大伾山夜约李子庚不至
作者：谢榛
朝代：明

凉月照青萝，山亭坐深夕。放歌聊一杯，待我同怀客。
大梁冬夜
作者：谢榛
朝代：明
体裁：五言律诗

坐啸南楼夜，孤灯客思长。人吹五更笛，月照万家霜。归计身多病，生涯鬓易苍。征鸿向何许，春意遍湖湘。
大梁怀古
作者：谢榛
朝代：明

策马夷门道，高城带暮云。至今豪侠士，犹说信陵君。
大梁杂兴
作者：谢榛
朝代：明

梁孝池台迹已陈，邹枚去后复何人。黄鹂百啭日西下，柳外长烟依旧春。独登高塔俯中州，一线黄河天外流。坐倚半空成浩啸，白云南去见嵩丘。三老遗踪在吹台，好风华月为谁来。骚人意会千年上，半醉掀髯坐石苔。飞楼缥缈暮云间，上有红妆竟日閒。遥望玉骢驰九陌，魏家公子射雕还。梁国河山草树空，英雄异代气相同。侯生慷慨无馀恨，独立夷门啸晚风。
大梁杂兴·其一
作者：谢榛
朝代：明

梁孝池台迹已陈，邹枚去后复何人。黄鹂百啭日西下，柳外长烟依旧春。
大梁杂兴·其三
作者：谢榛
朝代：明

三老遗踪在吹台，好风华月为谁来。骚人意会千年上，半醉掀髯坐石苔。
大梁杂兴·其二
作者：谢榛
朝代：明

独登高塔俯中州，一线黄河天外流。坐倚半空成浩啸，白云南去见嵩丘。
大梁杂兴·其五
作者：谢榛
朝代：明

梁国河山草树空，英雄异代气相同。侯生慷慨无馀恨，独立夷门啸晚风。
大梁杂兴·其四
作者：谢榛
朝代：明

飞楼缥缈暮云间，上有红妆竟日閒。遥望玉骢驰九陌，魏家公子射雕还。
天宁寺同章景南李于鳞王元美饯别李伯承还宰新喻得春字
作者：谢榛
朝代：明

野寺门前杨柳新，一樽同此驻征轮。西山物候仍馀雪，南国芳菲更有春。楚棹正逢归塞雁，淮云遥送渡江人。他时陶令应相忆，不待秋霜下绿蘋。
夹山寺
作者：谢榛
朝代：明

黎河路转入烟霞，为访连峰衲子家。万古山灵开白马，三秋石窟闭青蛇。昙云不作空中雨，祇树还生象外花。欲共虚堂留此夜，灯前仍复演三车。
奉和崔后渠祭酒见赠
作者：谢榛
朝代：明

碧山留大老，客子几番来。砧杵鸣秋郭，风尘上晚台。孤怀惟短剑，万事且深杯。东阁多贤士，宁遗作赋才。
妙应寺
作者：谢榛
朝代：明

殿宇独嶙峋，披云兴益新。重来布金地，不见雨花人。湖近龙时出，岩空鸽自驯。磬声山正午，草色路犹春。浩劫殊无极，浮生会有因。可怜倦游客，空自老风尘。
姜宗孝应辟过邺赋此用赠
作者：谢榛
朝代：明

当年雪月醉宵分，十度梅花始见君。巴蜀胜游偏有赋，东南多事岂堪闻。江涛夕荡金陵月，山气寒生剑阁云。此去乘秋应上疏，三吴好练水犀军。
孝德颂寄上李石麓阁老
作者：谢榛
朝代：明

白头宰相受封年，黄阁辞归孝独全。东海灵椿元气盛，上林仙桂露华偏。村翁每遇携松酿，水鸟相迎出稻田。绿野开晴留返照，苍峰叠秀带浮烟。端居已倦中原路，定策能清北塞天。好筑层楼高贮敕，九霄日月看双悬。
孟县道中
作者：谢榛
朝代：明

村家农事毕，积雨漫成河。白聚野凫净，红垂秋柿多。年衰仍浪迹，转调是劳歌。一诵鹪鹩赋，归欤向薜萝。去去已言倦，秋天菊正花。阴晴客在路，南北雁为家。薄俗身难定，浮生鬓易华。仙人不可见，何处问丹砂。
孟县道中·其一
作者：谢榛
朝代：明

村家农事毕，积雨漫成河。白聚野凫净，红垂秋柿多。年衰仍浪迹，转调是劳歌。一诵鹪鹩赋，归欤向薜萝。
孟县道中·其二
作者：谢榛
朝代：明

去去已言倦，秋天菊正花。阴晴客在路，南北雁为家。薄俗身难定，浮生鬓易华。仙人不可见，何处问丹砂。
季冬十五夜蚀集云阶云涧书斋
作者：谢榛
朝代：明

骚雅于今伯仲知，坐谈深夜缓清卮。雪凝苔砌光逾净，水冻莲壶漏转迟。聚散老怀聊共醉，浮沉世事总难期。眼前皓魄翻多感，一诵卢仝月蚀诗。
季冬夜西池君见过
作者：谢榛
朝代：明
体裁：五言律诗

昔枉信陵车，侯生一敝庐。自甘昭代隐，拟著老农书。山冥登楼外，庭寒扫雪余。相知在古道，宁复曳长裾。
季冬法祥寺吴大理张总督温中丞谢黄门刘兵宪荀员外昌都督吕池州方东昌诸词丈饯别有赋
作者：谢榛
朝代：明

香山遥望白云屯，九老行藏未定论。为客自知生事懒，感时谁更壮心存。河桥寒色分千里，野寺斜阳共一樽。黄鸟鸣春向何处，美人相忆采芳荪。
季夏夜过郭学士质夫馆得流字
作者：谢榛
朝代：明

客居度烦暑，仙馆得清秋。华露凉浮动，明河夜转流。思乡还自赋，秉烛且同游。潦倒谁招隐，淮南桂树幽。
季夏有感
作者：谢榛
朝代：明

南风太狂吹树柯，愁催旅鬓镜中皤。炎天不雨徵求急，朔塞先秋战伐多。桑柘几家存旧业，烟霞何处有高歌。少年应募千金赏，昨日腰弓飞骑过。
守拙吟因客谈及蟭蟟蜘蛛之巧赋此
作者：谢榛
朝代：明

世人得意笑轗轲，多营寡营无不可。一时争巧鸟与虫，百年守拙谁知我。画里疑通五岳云，梦中恍驾三湘舸。少有四方志，老诫垂堂坐。君不见池面生沤石迸火，汨罗葬身首阳饿。古今万事成浩叹，风雨西来木叶堕。夜寒拥衾茅屋破，日出群动人高卧。力疾正披老庄图，邻翁扣门送药裹。
宋伯镇招饮署中赋得长字
作者：谢榛
朝代：明

绿草夹阶长，凭轩共晚凉。鸟声投暝树，霞影蘸清觞。兴剧三秋赋，年衰几日狂。今宵话离合，风露满衣裳。
宋德完转海南方伯诗以寄怀
作者：谢榛
朝代：明

君才今宋玉，绝代有清标。官自西江转，名同南斗遥。扬旌天欲尽，度岭瘴全消。象郡通山势，羊城压海潮。春前花竞发，霜后叶迟凋。无复悲秋意，登台望赤霄。
客居即事
作者：谢榛
朝代：明

客居何懒慢，过午尚科头。老得医书喜，閒增诗债愁。春寒风偃树，天晚雪明楼。莫谓常漂泊，西来是壮游。
客居篇呈孔丈
作者：谢榛
朝代：明
体裁：古风

客居寥落天积阴，其奈二毛愁复侵。东篱有花白衣至，菊花恨不栽成林。糟床雨声夜彻耳，醅瓮春色时关心。昨梦长江变绿酒，茫茫不知几许深。倒吞明月荡豪兴，下有蛟龙那敢吟。屈原李白莫相笑，肯与尔辈俱浮沈。醒者醉者怀不同，我狂独在醒醉中。百年形骸匪金石，讵可一日无春风。燕台梁园旧游处，好客迩来惟孔融。太行山头共俯仰，人间谁识真英雄。几醉良宵感秋别，大火自西人自东。
宫词
作者：谢榛
朝代：明

珠箔晓光寒，杨花漫春雪。床头紫绮囊，中有同心结。南风吹藕花，水殿思无赖。日暮一枰棋，妾输白玉佩。纨扇已凉秋，红颜欲消歇。夜深下玉阶，独拜梧桐月。冻雪满空阶，瑶宫但孤影。烛下裁吴绫，那知剪刀冷。
宫词
作者：谢榛
朝代：明

自入长门空绣帷，玉颜非复镜中时。梨花夜雨灯相对，燕子春寒君不知。晓起慵妆眉黛残，玉阶芳草捲帘看。花间漫扑双蝴蝶，宿露偏沾翠袖寒。
宫词·其一
作者：谢榛
朝代：明

珠箔晓光寒，杨花漫春雪。床头紫绮囊，中有同心结。
宫词·其一
作者：谢榛
朝代：明

自入长门空绣帷，玉颜非复镜中时。梨花夜雨灯相对，燕子春寒君不知。
宫词·其三
作者：谢榛
朝代：明

纨扇已凉秋，红颜欲消歇。夜深下玉阶，独拜梧桐月。
宫词·其二
作者：谢榛
朝代：明

南风吹藕花，水殿思无赖。日暮一枰棋，妾输白玉佩。
宫词·其二
作者：谢榛
朝代：明

晓起慵妆眉黛残，玉阶芳草捲帘看。花间漫扑双蝴蝶，宿露偏沾翠袖寒。
宫词·其四
作者：谢榛
朝代：明

冻雪满空阶，瑶宫但孤影。烛下裁吴绫，那知剪刀冷。
宫词二首
作者：谢榛
朝代：明

自入长门空绣帏，玉颜非复镜中时。梨花夜雨灯相对，燕子春寒君不知。
宫词题画 其一 春
作者：谢榛
朝代：明

晓起下阶芳草绿，越罗昨夜裁春服。试看海棠开几枝，流莺啼过黄金屋。花落明年仍复新，玉颜对镜堪愁人。
宫词题画 其三 秋
作者：谢榛
朝代：明

青桂花开秋已半，夜深绛阙低河汉。起看月影落金盆，纤手掬之光历乱。双玉跳脱近水寒，坐来长袖凭阑干。
宫词题画 其二 夏
作者：谢榛
朝代：明

风静帘垂花竹里，银床冰簟净于水。夕阳犹照长信宫，太液池东片云起。禁门深锁夜如何，秪恐芭蕉风雨多。
宫词题画 其四 冬
作者：谢榛
朝代：明

寒鸦暮集昭阳殿，疏雪因风上罗荐。早梅寂寞几多花，春在深宫君不见。好折一枝将献君，何人吹笛彻宫云。
宫词题画·春
作者：谢榛
朝代：明

晓起下阶芳草绿，越罗昨夜裁春服。试看海棠开几枝，流莺啼过黄金屋。花落明年仍复新，玉颜对镜堪愁人。风静帘垂花竹里，银床冰簟净于水。夕阳犹照长信宫，太液池东片云起。禁门深锁夜如何，秪恐芭蕉风雨多。青桂花开秋已半，夜深绛阙低河汉。起看月影落金盆，纤手掬之光历乱。双玉跳脱近水寒，坐来长袖凭阑干。寒鸦暮集昭阳殿，疏雪因风上罗荐。早梅寂寞几多花，春在深宫君不见。好折一枝将献君，何人吹笛彻宫云。
宿少林寺同莫陈二秀才
作者：谢榛
朝代：明

萝径通深处，苍然峭壁重。吟成太室雨，坐久少林钟。习静聊今夜，探奇复几峰。还期共禅榻，莫负岁寒松。
宿山家
作者：谢榛
朝代：明

空山茅屋夜迟迟，促织啼寒欲诉谁。少妇灯前事机杼，秋风花尽木绵枝。
宿山店值雨
作者：谢榛
朝代：明

白白楼外云，苍苍石上树。一杯仍复愁，卧听西山雨。邺中三十秋，未识太行路。我来风雨多，无乃山灵妒。
宿山店值雨·其一
作者：谢榛
朝代：明

白白楼外云，苍苍石上树。一杯仍复愁，卧听西山雨。
宿山店值雨·其二
作者：谢榛
朝代：明

邺中三十秋，未识太行路。我来风雨多，无乃山灵妒。
宿崆峒山示梁道士
作者：谢榛
朝代：明

晚到崆峒山，石栏时独倚。万年空碧云，不见广成子。名山多道流，谁是还丹客。东望金银台，海天万里隔。
宿崆峒山示梁道士·其一
作者：谢榛
朝代：明

晚到崆峒山，石栏时独倚。万年空碧云，不见广成子。
宿崆峒山示梁道士·其二
作者：谢榛
朝代：明

名山多道流，谁是还丹客。东望金银台，海天万里隔。
宿榆林驿
作者：谢榛
朝代：明

寒夜榆林门独开，愁看霜露满苍苔。驿灯孤照征人梦，边月高悬落雁哀。冒顿几窥青海戍，烽烟又上白登台。当年李广空遗恨，萧飒天风正北来。
宿淇门驿怀孙方伯性甫王宪副廷瞻江少参伯阳
作者：谢榛
朝代：明

驻马淇门夕，堂空暑气徂。乱云关树暝，寒雨驿灯孤。身计聊时序，乡心复道途。何当报知己，秋雁满江湖。
宿淇门驿感怀
作者：谢榛
朝代：明

驻马淇门夕，空堂暑气徂。暝烟官树合，寒雨驿灯孤。浊酒聊幽兴，悲歌亦壮图。相违旧朋好，三径日荒芜。
宿香山
作者：谢榛
朝代：明

深夜无眠风露清，天移北斗坐间横。幽人不作红尘梦，月照空山鹤一声。
宿黄花寺
作者：谢榛
朝代：明

横野千重壁，飞空百丈泉。松门临巨壑，石阁架长烟。月下惟清梵，林中有静缘。此心元不染，秋水照青莲。
寄上德平王南岑
作者：谢榛
朝代：明

别意相牵雨梦遥，白莲社冷复谁招。病馀较懒心犹壮，诗里多穷气不骄。秋草放鹰随仆从，夕阳驻马问渔樵。何时共赏龙山胜，醉听松风响洞箫。
寄上沈王殿下
作者：谢榛
朝代：明

遥忆池台丛桂芬，岂堪风俗寄河汾。路通万树偏秋色，城隔千山更暮云。明月每驰天外梦，寒砧不比邺中闻。西来知遇嗟衰老，别馆孤灯坐夜分。
寄上赵王枕易殿下
作者：谢榛
朝代：明

松桂兔园秋，谁从帝子游。清风闻玉笛，夜月见琼楼。旅雁复南下，官河长北流。应怀谢庄赋，吾意老沧洲。
寄东平刘成卿
作者：谢榛
朝代：明
体裁：五言律诗

有才官遽罢，知尔国忧深。涕泪看春草，艰难返故林。余生恩到骨，独卧梦惊心。龙剑多灵异，还疑风雨吟。
寄仇近漳别驾
作者：谢榛
朝代：明

广平发轫抵皇州，燕赵风光总胜游。宿露尚滋官柳色，晴云远荡御河流。鹤通仙气能中养，龙抱天机不外求。况有怜才京兆尹，西山相对赋高秋。
寄冯大参汝言时督饷平阳
作者：谢榛
朝代：明

京国分襟后，乡园把酒边。风尘相并马，星月共浮船。久重抡才日，频劳入计年。心悬汉转饷，身历晋山川。黄叶许由树，丹霞姑射天。乘秋多胜迹，吊古几新篇。羁客何衰矣，停云独怅然。有情皆是累，寄语故人前。
寄北海冯汝强
作者：谢榛
朝代：明

旷矣青云路，凄其白发年。病多还自遣，赋就几人怜。三径迷秋草，孤鸿断雪天。相期九节杖，定访十洲仙。
寄南都卢涞西司业
作者：谢榛
朝代：明

钟山灵秀一龙蟠，太史南游好纵观。扬子江横天地合，石头城压雪涛寒。谈经道气空今古，作赋心思入渺漫。千里有怀应北向，凤台高倚碧云端。
寄南都毛明府正之
作者：谢榛
朝代：明

久宰南都邑，乌台空荐书。讵知人事巧，翻使宦情疏。梅雪清相映，山云澹自如。大江春水发，应有北来鱼。
寄吴峻伯
作者：谢榛
朝代：明

仙帆曾约蓟门游，醉听吴歌下碧流。千里云山成寂寞，北风吹雁到湖州。
寄吴总戎子阳
作者：谢榛
朝代：明

黄须邺下子，威振北征年。万里能筹国，三秋长在边。草枯驰马地，霜冷射雕天。燕赵多豪士，论功谁更先。
寄周木泾方伯
作者：谢榛
朝代：明

金马山晴吐翠岚，洞庭春酒忆黄柑。文章自出吴中格，不尽云霞耀日南。
寄塞上王侍御子梁
作者：谢榛
朝代：明

君王重简命，尔志在澄清。节钺分西顾，风云护北征。羽旗荒外合，骢马雪中行。直渡桑乾水，还临骠骑营。九关多猛士，百战有长城。夜半仍传檄，天寒未解兵。黑山横宝剑，青海动金钲。独仗防边策，兼收抗疏名。虚心当国事，高议见儒生。壮岁思铭鼎，空言陋请缨。乘秋摧虏气，计日答皇情。应遣龙庭使，驰书到玉京。
寄塞上路监察子中
作者：谢榛
朝代：明

沙漠动霜威，巡行久未归。眼中求将略，意外得边机。日落马南顾，天寒雕北飞。莫令诸侠少，争猎向金微。
寄太和山何隐君二首
作者：谢榛
朝代：明

弃官依白岳，岁月此栖迟。道侣频相过，丹经久自知。心閒虎啸处，步缓鹤随时。倚杖看晴色，前峰又采芝。太乙坛前客，桃花十度红。幽栖片石定，元气四时通。古树邻苍壑，閒云澹碧空。能谈非静者，真意几人同。
寄太和山何隐君二首·其一
作者：谢榛
朝代：明

弃官依白岳，岁月此栖迟。道侣频相过，丹经久自知。心閒虎啸处，步缓鹤随时。倚杖看晴色，前峰又采芝。
寄太和山何隐君二首·其二
作者：谢榛
朝代：明

太乙坛前客，桃花十度红。幽栖片石定，元气四时通。古树邻苍壑，閒云澹碧空。能谈非静者，真意几人同。
寄孔方伯汝锡
作者：谢榛
朝代：明

事有关天地，谁当著述名。山林一身重，钟鼎几人轻。芳树杯中色，流泉枕畔声。应怜玉堂月，游宦老方城。
寄孔方伯汝锡
作者：谢榛
朝代：明
体裁：五言排律

每忆汾阳约，何为代北游。神交太行迥，调合建安流。高步云随杖，穷边雪照楼。虏骄轻出入，吾老重淹留。厚禄惟思报，严兵只御秋。材官几人在，国士百年忧。上古元无战，中丞自有谋。冰清闲鹤渚，潭冷闭龙湫。旧社独来去，春醪那唱酬。相逢话时事，感慨望神州。
寄孙尧峰把总
作者：谢榛
朝代：明

同衰不相见，忆昔蓟门逢。送别吴帆远，含思燕树重。湖光閒鹳鹤，秋色净芙蓉。月下长安梦，枫桥夜半钟。
寄崔岱屏都尉
作者：谢榛
朝代：明

望望三秋雁，谁传上国书。气横龙剑外，天远凤箫馀。岁月身还健，风云计自疏。琼筵多胜事，词客复何如。
寄徐水部有和
作者：谢榛
朝代：明

粉署当形胜，虚怀谁似君。树凉沙市雨，江白渚宫云。鹳鹤翩翩下，帆樯历历分。楚童能艳曲，不使水曹闻。
寄怀刘念庵兵宪时执所纪梧岗二太守
作者：谢榛
朝代：明

群才相识北游时，上苑千花春雨垂。帝里荣名同昼锦，宦途愁鬓各秋丝。归休日远桑麻计，登眺云深猿鹤期。月下飞觞聊遣兴，倚楼谁复叹盈亏。
寄怀卢司业浚卿转留都通政
作者：谢榛
朝代：明

旅雁孤飞惊物候，词人相忆采兰苕。梦回金马南云断，愁傍银台北斗遥。秋色几看钟阜树，寒声还听大江潮。风骚六代谁为主，潘陆冥冥不可招。
寄怀大司寇谢太东少冢宰林对山少司空汪远峰少司徒毕松坡少司寇王柱峰中丞张浒东诸公
作者：谢榛
朝代：明

遥望金陵几大臣，圣朝先后各经纶。江南地得依龙虎，海内天教网凤麟。云白石头朝寄意，月明扬子夜驰神。老狂自信怀冲澹，驿使相逢问隐沦。树色三山吴苑路，雨声万里汉家春。群公北向嗟疏懒，肯学文园卖赋人。
寄怀徐以言
作者：谢榛
朝代：明

罢官还旧业，应起著书楼。海鹤当庭下，溪云拂槛流。独醒风雨后，高卧甲兵秋。况有东山胜，堪追谢傅游。
寄怀户部翟员外十韵
作者：谢榛
朝代：明

大雅昔同社，为郎书报迟。黄花寒自发，白雁夕何之。边饷烽烟处，中怀鼓角时。山林忧共系，岁月道相期。聊取浮生醉，宁求异代知。家无步兵酒，世有嗣宗诗。计部劳心力，功臣重鼎彝。乾坤吾老矣，霜露自凄其。汉室存元气，漳流寄远思。风胡今不见，龙剑失雄雌。
寄怀李藩相子成
作者：谢榛
朝代：明

早岁飘然别楚关，知君古道宦游间。能求马首计何远，不妒蛾眉心自閒。河朔晓霜明一剑，邺西秋色老千山。徐陈彫丧应多感，独摘黄花解醉颜。
寄怀王主簿兆期
作者：谢榛
朝代：明

忆昔探岩壑，行吟春雪中。松门随意歇，石镜照心同。联榻期仍拟，回骖兴未穷。一樽留谢朓，万卷比扬雄。鹤转风尘下，鸾栖枳棘丛。于今翻百感，犹自限西东。
寄怀王子梁镇鄜州
作者：谢榛
朝代：明

君乘旧骢马，西望渺黄河。春色关中满，霜威塞上多。宦情逢羽檄，世事起商歌。独夜耿无寐，星光摇太阿。
寄怀王郡丞叔纯
作者：谢榛
朝代：明

暂閒官署得烟霞，相对论心坐日斜。邺下佩刀应自壮，齐中弹剑更何嗟。老餐古涧青松子，君爱秋塘白藕花。王谢风流今北转，高堂燕子是谁家。
寄怀王鉴川少司马总制
作者：谢榛
朝代：明

贺兰山下阵云横，岂学终军漫请缨。壮士气豪凭虎略，材官谋定取龙城。旌麾北转无征战，节制西连有重轻。狐岭摩空秋尽色，兔河荡月古来声。风吹凄断胡笳曲，天与恩威汉塞兵。百将传中谁并驾，两朝功后自完名。鼎彝入勒当昭代，韦布论交在雅情。尚忆都门共杯酒，也曾义气许狂生。
寄怀苏廷圭先生
作者：谢榛
朝代：明

勾漏辞官早，丹砂不易成。门閒二水合，天远一鸿轻。为客幽期过，悲秋白发生。菊花谁共采，风雨独含情。
寄怀范尧卿
作者：谢榛
朝代：明

老来黄鸟更愁闻，两度春风不见君。书到日南心万里，碧鸡山下有停云。
寄怀西谷主人
作者：谢榛
朝代：明

上党归来独忆君，野亭幽事每宵分。荷池烛影游鱼荡，花院棋声宿鸟闻。漳水远通千里脉，洛城高压万山云。于今南北殊脩阻，回首长吟又落曛。
寄怀西谷主人（隐耕园，在邺城北）
作者：谢榛
朝代：明

上党归来独忆君，野亭幽事每宵分。荷池烛影游鱼荡，花院棋声宿鸟闻。漳水远通千里脉，洛城高压万山云。于今南北殊修阻，回首长吟又落曛。
寄怀许伯诚
作者：谢榛
朝代：明
体裁：五言律诗

发轫辽阳雪，还家韦杜春。客疏门自掩，官罢酒相亲。白首歌今代，青山梦古人。行藏不可问，独鹤下西秦。
寄怀邹太湖逸人
作者：谢榛
朝代：明

天涯含泪染征尘，丧事连悲万里身。几岁山居应惜老，三秋田税更忧贫。独安蓬荜悬游子，每见亭台易主人。翠壁放歌林屋晓，黄柑酿酒洞庭春。花间杖屦閒无客，湖上风涛暗有神。旧侣总非丘陇隔，自看月影倒纶巾。
寄怀靳太守子鲁
作者：谢榛
朝代：明

送君丝管急清商，曾向都亭醉夕阳。聚散几年知鬓改，声名千里见才长。淮西未得归鸿雁，颍上犹思集凤凰。独倚郡楼兵檄过，乱云寒色满濠梁。
寄怀顾桂岩唐蕙庵陈笔山萧仪庭四郎中
作者：谢榛
朝代：明

自古悲歌聚散情，索居那问著书成。世多岐路心何向，日有琴樽气自平。鸿雁夜寒投野渚，芙蓉秋色照江城。飘蓬独拟三台赋，振藻谁齐六代名。戍卒战来荒旧业，岛夷乱后苦苍生。身居白下瞻依切，莫道天涯远圣明。
寄怀顾近湖比部
作者：谢榛
朝代：明

莫测文园志，龙光薄海天。遥知变化日，稀见老成年。客路西淹晋，神州北壮燕。白云楼上赋，秋色满高筵。
寄怀马兰谷中翰
作者：谢榛
朝代：明

留意仙丹了大还，镜中岂镊鬓毛斑。丝纶每出能天语，殿陛长趋近帝颜。凌晓霜威高北塞，满空秋气压西山。坐看飞檄应多感，谁为横戈虎豹关。
寄文五峰
作者：谢榛
朝代：明

半醉吴歌何处游，白云寄意不胜秋。乘风欲落秦淮水，遮莫寻君傍酒楼。
寄曹中丞
作者：谢榛
朝代：明

一自西河别孔融，楚天诗兴复谁同。青荷渐长黄梅熟，人在江楼细雨中。
寄李佥宪师孟
作者：谢榛
朝代：明

楚客限王程，春风游宦情。山连吴地阔，天与浙中平。烽燧劳东望，干戈甚北征。莫教终孺子，独为请长缨。
寄李吏部一元
作者：谢榛
朝代：明

停骖邺下忆当时，一夕论文识面迟。别后春花谁共赋，望中秋雁漫相思。青山自合陶潜醉，白首才逢鲍叔知。騄駬故怜筋力远，凤凰宁恃羽毛奇。独嗟岁月疏书札，偶向风尘倒接罹。古剑通灵堪自佩，明珠投暗岂无疑。天南旧侣同怀抱，海内词人各路岐。莫道云霞多变幻，建安风雅定吾师。
寄李员外秀夫
作者：谢榛
朝代：明

久别谁先老，西风两地心。海天来朔雁，关月起秋砧。性懒交游少，才高感慨深。遥怜松桂色，寂寞华山阴。
寄李子田张子维胡懋中三内翰
作者：谢榛
朝代：明

久违三太史，何日睹清标。帝里书难达，云山梦岂遥。玉堂频促席，紫陌更连镳。风雅流元气，赓歌起圣朝。人间传白雪，仙路共青霄。几见燕霜下，偏惊御柳凋。明光草诏处，长乐度钟宵。信是非凡骨，应期王子乔。
寄李学宪于鳞
作者：谢榛
朝代：明

西尽三秦胜，拂衣归故林。搜诗惨淡色，远世寂寥心。坐想古人在，行看秋草深。千年白雪调，谁和郢中音。
寄李槐亭鸿胪卿
作者：谢榛
朝代：明

曾使琉球旌节还，祇凭忠信渺茫间。涛声荡舶无宁梦，宝气淩空亦惨颜。直向岛夷通汉诏，回看闽树即燕山。不知几犯蛟龙窟，自喜仍随鹓鹭班。海外壮游名独著，朝中厚禄意常閒。杞天无复劳忧思，官舍秋花醉里攀。
寄李殿元子实
作者：谢榛
朝代：明

暂假淮南去，长吟桂树秋。自知班史在，还结楚骚流。山色朝侵榻，江声夜满楼。应怀金马诏，春水送仙舟。
寄李近台侍御时督学北京
作者：谢榛
朝代：明

鳌头矶下征帆发，鱼腹书传逝水沉。摛赋三秋堪寄兴，定交千里见知音。庙廊自合经纶远，冠冕谁当雨露深。上应文昌燕赵地，朝端抗疏几年心。
寄杨中丞伯谦
作者：谢榛
朝代：明

晋俗犹秦俗，君来化自同。多忧关大计，两镇得全功。雪尽西山迥，云閒朔漠空。樵苏幸无事，四野共春风。
寄杨明府子庸时应辟北上
作者：谢榛
朝代：明

闻道辞花县，因风寄短吟。虚怀惟片月，行色有孤琴。父老别时泪，郎官到日心。都城向晚肃，御水入秋深。霜冷催南雁，天高接上林。荐书应不负，霄汉听来音。
寄梁方伯乾吉
作者：谢榛
朝代：明

相别京华岁月遥，双林枉驾识仙标。隔年投刺何疏懒，抱病参禅正寂寥。河北剑霜嗟暮景，晋阳灯火忆春宵。壮心莫道非王粲，几欲从军看射雕。
寄武当山张隐君
作者：谢榛
朝代：明

辞官身寄楚天涯，石屋烧丹别是家。七十二峰春雪里，杖藜随意看梅花。云岩深处独逍遥，海鹤传书昨见招。月下定逢王子晋，玉笙吹下摘星桥。
寄武当山张隐君·其一
作者：谢榛
朝代：明
体裁：七言绝句

辞官身寄楚天涯，石屋烧丹别是家。七十二峰春雪里，杖藜随意看梅花。
寄武当山张隐君·其二
作者：谢榛
朝代：明

云岩深处独逍遥，海鹤传书昨见招。月下定逢王子晋，玉笙吹下摘星桥。
寄江南李巽川许习盘二正郎兼忆张怀洲黄门
作者：谢榛
朝代：明

建业同官劳未休，三吴有待稻花秋。署郎各系江湖念，计吏相关风雨愁。别意且须通白雁，老年秪合在沧洲。迩来青琐悬何事，草疏深宵重倚楼。
寄汪宪副伯阳
作者：谢榛
朝代：明

朔风吹雁度幽州，凄断胡笳夜不休。世事转难仍独立，才名久著亦多忧。移官北塞论功日，返旆中林抱病秋。定采黄花怀旧侣，海天霜月一登楼。
寄洞庭山邹子序
作者：谢榛
朝代：明

雁书寄意三秋过，龙剑藏灵两地分。旧日交游思共醉，他乡风物感离群。笛中夜落关山月，楼外天连海峤云。老去相逢定悲怆，吴歌对酒不堪闻。
寄王东畬
作者：谢榛
朝代：明

我游京国去，君向邺城来。自拂灯前剑，谁传花下杯。停云虚夜馆，落月旷秋台。鸿雁飞何处，相思赋七哀。
寄王侍御塞上
作者：谢榛
朝代：明

君王重简命，尔志在澄清。节钺分西顾，风寒护北征。羽旗风外合，骢马雪中行。直渡桑乾水，还临骠骑营。九关多猛士，百战有长城。夜半仍传檄，天寒未解兵。黑山横宝剑，青海动金钲。独仗防边策，兼收抗疏名。虚心当国事，高议见儒生。壮岁思铭鼎，空言陋请缨。乘秋摧虏气，计日答皇情。应遣龙庭使，驰书到玉京。
寄王叔采
作者：谢榛
朝代：明

忆昔清洹上，踟蹰别右军。十年殊未见，一字不相闻。漂泊应怜我，迢遥几梦君。苦吟先白发，多病后青云。独滞周南日，还空冀北群。飞花怅春过，明月感秋分。天外鹤孤唳，风前兰自芬。稚圭如旧识，宁复北山文。
寄王苏州
作者：谢榛
朝代：明

岳牧今逾重，忧端坐永宵。岁侵疲郡邑，时议到渔樵。云暗青山路，江喧白日潮。伤心兵火后，几度望枫桥。
寄王苏州
作者：谢榛
朝代：明

阖闾城外几烽烟，非复淮阳卧阁年。坐啸江山奇策定，仰看星斗壮心悬。石头云逐东征马，扬子波回北饷船。乱后不堪吴税重，行春海上问荒田。
寄王龙坡员外兼呈乃弟西堂少卿
作者：谢榛
朝代：明

忆昔论交梁苑秋，晋阳春雪慰淹留。白衣阅世吾多感，黑发为郎尔壮游。阊阖南开今汉阙，河山北控古燕州。遥知伯仲相逢处，为说穷途阮籍愁。
寄白羊口裴万户兼讯陈兵宪
作者：谢榛
朝代：明

射猎遥知部伍閒，少年聊复破愁颜。奇功自出论兵外，侠气人看跃马间。日暮皂雕盘朔漠，天寒苍兕吼西山。祭遵战守无虚策，拟待明光奏捷还。
寄石太守君采
作者：谢榛
朝代：明

驱驰国计久知难，出守多劳感岁残。淮海一州宁卧治，东南千舸正愁看。石头路断云何惨，瓜步兵来水更寒。赤子归心龚遂事，遥闻渔唱起江干。
寄范方伯尧卿
作者：谢榛
朝代：明

别后星霜远寄声，滇南何意念狂生。千山不隔三秋梦，片月高悬万里情。江海战馀仍走檄，渔樵业废半知兵。秣陵形胜劳长望，自古艰虞好著名。
寄蔡春台兵宪兼忆王凤洲廉宪
作者：谢榛
朝代：明

两守姑苏何太劳，君今海上拥旌旄。龙腾地得三春雨，鲸缩天收万里涛。岁稔不忧吴税重，时平谩学楚词高。陆机相近应同赋，秋气争雄见二毛。
寄蔡衡州子木
作者：谢榛
朝代：明

闻道湘东胜，偏宜游宦情。山川壮荆楚，翼轸丽玑衡。白雁夕连渚，丹枫秋满城。楼高分岳色，地迥散江声。早岁能为郡，中原旧著名。有才逢圣代，不寐为苍生。驿使无书札，蛮方尚甲兵。何时同醉赋，上苑待春莺。
寄谢子厚
作者：谢榛
朝代：明

思君逸兴感衰残，几欲登临学谢安。倚杖青山愁里赋，当樽黄菊病馀看。清辉自可藏珠玉，文彩谁应惜孔鸾。皎月一天人两地，茫茫秋色不胜寒。
寄谢车国医元吉
作者：谢榛
朝代：明

西来苦诗思，力疾自河汾。访尔园亭共幽事，疏篱拥菊当斜曛。能为膏肓驱二竖，更谈命脉经宵分。天应不忌徐陈辈，使我得遇长桑君。拟渡三江弄明月，漫游五岳披高云。山川留得放歌叟，杖头百钱且沽酒。有药可扶垂老身，检方已见回生手。相逢两幸无重轻，诗与尔名同不朽。奚童驱马一函书，人在高都几翘首。所怀况值冰雪晨，去年倾盖知予真。黄鸟鸣时好乘兴，遥认门前杨柳新。恐君采药山中去，怅望桃花各自春。
寄豫章周子乾
作者：谢榛
朝代：明

解官君独早，南北募兵年。烽火端㞐外，云霞高枕边。放歌行野寺，垂钓坐江船。剩有閒园地，开池种白莲。
寄赠吕预所少冢宰
作者：谢榛
朝代：明

忆昔词臣都下逢，几看秋色老芙蓉。南归读礼苍梧月，北转鸣珂紫禁钟。千里惊时闻旅雁，百年匡世见人龙。荐贤每助山公启，不使浮云蔽九重。
寄赠张中丞肖甫
作者：谢榛
朝代：明

家住铜梁巴蜀间，风尘不倦老容颜。海内胜游无定辙，满囊行纪汉河山。山青水碧秋更好，建业东连阊门道。龙虎高城驻夕阳，麋鹿荒台没秋草。共谁吊古扩怀抱，夹岸丹枫零落早。未满商家傅说心，春来细雨泽枯槁。槁木开花造物功，三农完税歌年丰。犹恐苍生岁暮穷，繁霜两地忧思同，感时草际乱鸣虫。不信试看江上月，老夫极目送征鸿，又起萧萧西北风。
寄赠张元洲中丞
作者：谢榛
朝代：明

百粤全功秉钺威，九疑秋色望中微。娥皇斑竹心仍苦，虞帝苍梧世已非。拔地丘陵新草莽，隔江风土旧京畿。三山并出浮岚气，二水分流荡日辉。忆昔楚狂知自在，即今吴调和应稀。迩来章疏殊多补，台下严趋几豸衣。
寄赠方金湖中丞
作者：谢榛
朝代：明

今王神武重边功，镇静遥看节钺雄。蓟北霜连兵气外，幕南春在政声中。天分两地书难达，路隔千山梦易通。更忆楚才心独壮，何须摇落赋秋风。
寄赠李中丞子玉
作者：谢榛
朝代：明

节钺经年颂未能，路人争说李中丞。贤才几访吴枚乘，世事相论魏信陵。愁见黄河秋尽雨，坐怜赤子夜深灯。帝京尚忆逢狂客，骢马翩翩兴每乘。
寄赠祝使君质夫长歌行
作者：谢榛
朝代：明

住宅因人多秀丽，广陵南控三吴势。淮流入海使君心，楚甸带山农父计。绿上娑罗树叶春，李邕碑石独嶙峋。书声静夜连诸巷，机响寒天共四邻。今日讼庭閒鸟雀，群僚分理万家乐。晚来月出太行颠，照见冰霜清满郭。
寄赠谢太东少司空
作者：谢榛
朝代：明

巴山倒压洞庭波，形胜相邻赋几何。金阙风云当代迥，琐闱章疏济时多。天垂南国分三楚，地入中原会九河。遥忆司空壮襟抱，千年王气郁嵯峨。
寄赠谢竹亭公子
作者：谢榛
朝代：明

同宗自何代，安石越中家。丽水散金色，蓝田分玉芽。飞扬君可羡，疏懒自堪嗟。棋进驰心远，诗成寄兴赊。月高燕市酒，春满沁园花。遥想鸣珂处，翩翩白鼻騧。
寄赠赵中丞良弼
作者：谢榛
朝代：明

美人倏散不相聚，日暮停云低野树。当朝柱石望全功，避世衡茅自安堵。宪节翩翩下浙西，海氛未息苍生苦。湖山风景惨淡秋，谁复兰舟载歌舞。知君正气干层霄，栖霞岭头独吊古。奸臣骨朽忠魂在，潮吼钱塘至今怒。武昌城高昔登临，黄鹤飞来衔好音。初加开府渔樵颂，先得荆州父老心。丹枫叶凋鄂渚夕，含思坐落天际参。君不见辽阳戍垒日萧森，转饷艰难忧更深。三韩乘秋多警急，烽火夜照枯桑林。圣主垂衣新御极，默俯公卿赐颜色。将术奇正服单于，天教两戒限南北。君秉旄钺宣威德，三楚无虞通万国。驰神每向承明庐，大江东流浩不息。
寄赵宪副万举
作者：谢榛
朝代：明
体裁：五言律诗

旧卧淮阳阁，今屯邺下兵。经时求壮士，忧国听边声。马踏长楸道，旗翻细柳营。黄须少年子，仗剑迟功成。
寄赵总戎公僎
作者：谢榛
朝代：明

闻道干城将，频年未解颜。身危征战后，名定是非间。海月窥龙剑，沙云接雁山。谁怜赵充国，白首卧榆关。
寄郭太史质夫
作者：谢榛
朝代：明

直北京华地，仙郎足胜游。云低金阙暮，月动玉堂秋。草诏传天语，题诗见国忧。茫茫湖海上，有客寄渔舟。
寄酬淮阴夏子吴门邹子
作者：谢榛
朝代：明
体裁：七言律诗

江鱼海雁空相报，楚调吴歌久不闻。无那旅怀常抱病，更堪风物正离群。马融笛里三秋月，王粲楼前万里云。犹忆当时共樽洒，一灯寒雨坐宵分。
寄金广文
作者：谢榛
朝代：明

汉廷谁复怜才子，谪去长沙几千里。三楚寒云过雁声，九疑秋色摇江水。骚人自古悲秋风，黄陵庙前斑竹丛。惆怅湘灵杳何处，试听瑶瑟月明中。
寄钱兼山员外
作者：谢榛
朝代：明

一官疏懒合丘樊，远近书生多在门。白璧新知徒有识，青云旧侣半无存。地通湖海三吴脉，天造文章万古源。遥忆花桥春事过，苔阶鸟雀共寒暄。
寄镇性禅师
作者：谢榛
朝代：明

草庭驯鸽傍谁飞，云锁山房何日归。帝里宁教淹锡杖，京尘犹恐上缁衣。路通三晋音书杳，雨隔诸天钟磬微。却忆少林风雪夜，一灯相对话禅机。
寄门人王少海秀才
作者：谢榛
朝代：明

归去还从支道林，秣陵游览壮吴吟。雨花台上谈禅夜，水月虚涵妙悟心。
寄门人王少海陆石虹二子因悼商洛山同贾于邺未几病殂久淹旅榇作诗讽之
作者：谢榛
朝代：明

叔牙义气亦空闻，帝里名交邺下坟。异土抱疴骸骨在，同乡负德死生分。逍遥燕市酣春色，呜咽洹流暗暮云。龙种徒能千里足，凤雏何用九苞文。
寄陆太守子部
作者：谢榛
朝代：明

目极九江水，谁传双鲤鱼。城当吴楚地，天逼斗牛区。怀古云西驻，求贤榻左虚。郡齐梅正发，岁晚意何如。
寄陈潮州
作者：谢榛
朝代：明

不见元龙重倚楼，遥看天畔碧云流。东方紫马嘶何处，南服苍生系此忧。海气郁蒸长似夏，蛮烟苍莽独宜秋。凤凰山下相思树，攀折还能寄旧游。
寄陈雨泉方伯八韵
作者：谢榛
朝代：明

滇南亦何幸，万里得吾师。海上雁飞早，吴中书报迟。意深元两见，交澹永相知。久别各风雨，端居聊岁时。霜柑春酿熟，野馆故人期。税毕门常净，郊行杖每持。月留鹤市景，松偃虎丘枝。何处藏神剑，灵光复为谁。
寄靳太守子鲁
作者：谢榛
朝代：明

花发上林时，君行我在兹。三春不相见，千里自同思。白发留燕市，青蘋寄楚词。郡楼应独眺，未拟北来期。
寄顾彭山别驾
作者：谢榛
朝代：明

建业元佳丽，风流况有君。妖童隔花唱，醉客倚楼闻。清忆铜台雪，春怜金谷云。于今非宦邸，犹试宝刀纹。
寄黄质山徵君
作者：谢榛
朝代：明

古来词客自悲秋，江上斜阳正倚楼。南望战云迷越徼，北移王气绕燕州。几家避乱偏多苦，诸将成功各自谋。今日黄生须献赋，千金宁复买吴钩。
寒夜寄秦给事顺甫
作者：谢榛
朝代：明

岁华冉冉频弹铗，秋色冥冥独倚阑。倦客吟成山月堕，征鸿过尽海天寒。燕关寄迹还东下，烽戍惊心几北看。闻道故园青琐客，忧时双鬓坐凋残。
寒食
作者：谢榛
朝代：明

族次惊寒食，流年鬓有华。春风吹燕子，初日照梨花。丘垄天边泪，江湖梦里家。古来词赋客，拓落但长嗟。
寒食夜感怀
作者：谢榛
朝代：明

帝里年华重旅愁，几回清梦到沧洲。看花多病虚寒食，秉烛何人共夜游。乡思转添春过雁，剑歌初断月当楼。梁园旧侣今零落，天际黄河空自流。
寒食旅怀
作者：谢榛
朝代：明
体裁：五言律诗

蓟北惊寒食，淹留几自嗟。春风来燕子，落日在桃花。丘陇行边泪，江湖梦里家。不知疏懒客，何物是生涯。
寒食背郭园宴集同孔丈赋
作者：谢榛
朝代：明

招携多胜事，幽僻断嚣尘。水学兰亭转，园开金谷新。山川昭代赋，令节异乡人。倾盖相知定，当杯各见真。鸦啼楼角暝，花隐洞庭春。正欲标奇绝，从教客过频。
寓居东园兰轩主人索诗赋此以应
作者：谢榛
朝代：明

迩来城市厌纷扰，借居名园得幽讨。有妾厨下事晨炊，门外苍苔閒自扫。烟火恐妨松竹清，清风宜诗起常蚤。脩竹赤霞映虚窗，不异图中小蓬岛。凿池栽藕生红蕖，叠石成山发瑶草。吾闻此地昔荒凉，始知胜景由人造。王孙布置亦经纶，醉客飞扬倍词藻。百花栏内秋转芳，昨宵风雨为花恼。深沈曲折人忽迷，兹可还丹隐仙老。前起高楼后筑台，徙倚披云天浩浩。太行一发望中横，放浪乾坤此怀抱。共怜满院丛桂香，应忆淮南著鸿宝。坐来且检种树书，地阔根长树更好。待君夜话浊醪杯，月白空庭再倾倒。
寓居禅院申明府幼川携酒过夜
作者：谢榛
朝代：明

禅扉夜尚开，何意冒寒来。好客无馀俸，为官不尽才。冰花明古树，烛影动春杯。落尽孤城月，乘酣车马回。
寓晁太史湖亭王乐三见过同酌
作者：谢榛
朝代：明

子猷吾旧好，乘兴过林扉。席外沧波近，歌边白鸟归。浦烟开霁色，松日转春辉。学士呼新酒，宁教幽事迟。
寓目
作者：谢榛
朝代：明

苍松怪若虬，秋草高于鹤。倚杖独无言，庭寒晓霜落。
对菊
作者：谢榛
朝代：明

东篱何寂寞，不似去年秋。菊带凄凉色，人经离乱愁。风庭寒影动，霜院晚香流。客里重阳过，悲歌独未休。
对酒示五子
作者：谢榛
朝代：明

冰雪频惊岁序过，向平心事独蹉跎。贫欺老子疏狂在，懒到儿曹感叹多。鸿雁暮依沙岸草，凤凰时下玉山禾。且倾陶令杯中物，月白空庭一放歌。
将登五台夜宿圭峰禅房
作者：谢榛
朝代：明

驱车林壑晚，不觉路萦回。钟响禅扉近，僧迎山火来。登攀惟一径，开辟自多台。上有古松柏，当年谁为栽。
小姑谣
作者：谢榛
朝代：明

阿婆使妾舂稻粱，小姑又唤缝衣裳。一时不应小姑怒，可堪颜色来风霜。小姑打时只袖手，小姑骂时只闭口。眼看小姑也嫁人，姑嫂不得长相守。闻道比妾小姑多，小姑他日当如何。
少女词
作者：谢榛
朝代：明

妾家住近都城下，今日何辜来朔野。不随姊妹并乘龙，翻与健儿同跃马。马上归心数向南，故园桑叶废春蚕。长颦翠黛愁无那，暗落铅华瘦不堪。不堪对月空凄切，屈指清光几圆缺。道路空迷古塞云，衣裳犹带阴山雪。雪后惊看鸿雁回，隔河羌笛使人哀。龙沙三月无青草，莫向春风怨落梅。
少年行
作者：谢榛
朝代：明

年少绿衣郎，春游凤城下。醉弄珊瑚鞭，嗔人不避马。
少年行
作者：谢榛
朝代：明

灯下呼卢几夜残，今秋召募到长安。相期白刃清狐塞，要使黄金饰马鞍。
少林感旧篇因示镇性禅子兼忆宗书上人
作者：谢榛
朝代：明

苍苍列峰峦，郁郁挺松柏。少林当形胜，登攀几词客。中有惠远流，旧识非凡格。谓我犹疏旷，一讶头全白。澹交偶尔忘，相对复畴昔。人生若沙鸟，飞去不言迹。因之忆汝祖，谈禅坐深夕。山精出阴崖，天花没乱石。两神有时会，冥漠自无隔。重来失暄景，岁寒太萧索。雨雪命巾车，相望洛城陌。
居庸关二首
作者：谢榛
朝代：明

遥遥度关塞，策马正西风。驿路泉声里，人家岚气中。霜馀涧草歇，日上石林空。多少长征客，高秋感塞鸿。控海幽燕地，弯弓豪侠儿。秋山牧马处，朔塞用兵时。岭断云飞迥，关长鸟度迟。当朝有魏尚，复此驻旌旗。
居庸关二首·其一
作者：谢榛
朝代：明

遥遥度关塞，策马正西风。驿路泉声里，人家岚气中。霜馀涧草歇，日上石林空。多少长征客，高秋感塞鸿。
居庸关二首·其二
作者：谢榛
朝代：明
体裁：五言律诗

控海幽燕地，弯弓豪侠儿。秋山牧马处，朔塞用兵时。岭断云飞迥，关长鸟度迟。当朝有魏尚，复此驻旌旗。
屈原
作者：谢榛
朝代：明

放逐孤臣泪满缨，离骚当日寄深情。汨罗江上愁云起，万古蛟龙气不平。
屈平
作者：谢榛
朝代：明

初著离骚去国年，独醒怀抱转悽然。汨罗不作西流水，终古愁云在楚天。
山中观芍药醉赋
作者：谢榛
朝代：明

山亭芍药正花开，白石栏边对酒杯。醉折红芳还起舞，天风忽送彩云来。
山中隐者
作者：谢榛
朝代：明

晚风吹云覆四野，有人晦迹萝岩下。百年杖屦秪荒径，万里山河一草舍。御寇至言顺造物，不知力命非达者。何必空名束此身，比邻酒熟杯堪把。蚁群列阵眼前兵，世事浮尘隙外马。烟火隔林古兰若，石罅迸泉散地脉。飞流倒向山厨泻，诸天在心半偈写。白莲正花香满池，陶潜又醉远公社。月转松西坐深夜，晓来俗客忽敲门，啄苔驯雀上屋瓦。
山县久雨感怀
作者：谢榛
朝代：明

云惨失峰峦，林深鸟自安。山城七日雨，客舍九秋寒。绿酒愁边尽，黄花醉后看。痴儿问行路，不道仆夫难。
山晚
作者：谢榛
朝代：明

日落川原迥，商歌独放情。千峰连暮色，万木乱秋声。流水相回合，间云自送迎。人家隔烟浦，灯火望中明。
山行有感
作者：谢榛
朝代：明

地僻逢人少，同行自有群。几多山脊雪，一片马头云。古木参天出，寒鸦薄暮闻。可怜春草发，谁为采幽芬。
岁暮卢次楩过邺有感
作者：谢榛
朝代：明
体裁：五言律诗

燕霜终古愤，梁狱昔年书。世事疏狂里，交情患难余。相看年欲老，多感岁将除。醉拟应刘赋，春风起敝庐。
岁暮宴李太守于鳞宅
作者：谢榛
朝代：明

别来吾叟老，蓟北尚征尘。词赋偏忧国，声名实在人。风驱平野雾，地转浊河春。侠气空成叹，荆卿旧入秦。为郎殊客礼，领郡重予招。积雪留孤馆，飞觞动几宵。有家何处定，多难此身遥。国士淹今日，应悲豫让桥。
岁暮宴李太守于鳞宅·其一
作者：谢榛
朝代：明

别来吾叟老，蓟北尚征尘。词赋偏忧国，声名实在人。风驱平野雾，地转浊河春。侠气空成叹，荆卿旧入秦。
岁暮宴李太守于鳞宅·其二
作者：谢榛
朝代：明

为郎殊客礼，领郡重予招。积雪留孤馆，飞觞动几宵。有家何处定，多难此身遥。国士淹今日，应悲豫让桥。
岁暮寄卢次楩
作者：谢榛
朝代：明

客邸多朋好，栖栖劳此生。长存排难意，遂有泛交情。管鲍心无改，妻孥计转轻。单衣沾朔雪，衰鬓滞燕城。偃蹇逢黄祖，疏狂自祢衡。家贫公议定，岁久怨怀平。共拟三江钓，还期五岳行。采芝从绮季，回首谢浮名。
岁杪行上德平镇康安庆三王
作者：谢榛
朝代：明

陶潜昔日居柴桑，诸儿嬉戏时相将。吾生多累何感伤，况复离合殊无常。烛儿长成亦自强，解念衰颓来异乡。敝裘风雪能禁当，心事未了向平忙。其如旅馆惟空囊，空囊出暴悬斜阳。欲收元气通诗肠，山林胡为忌老狂。倏忽云起天迷茫，似恐夺秀归东方。凭高举手酬一觞，千峰万壑幽思长。岂独杖藜经太行，更搜五岳成文章。奚奴窃笑立我傍，谓予晚节比松篁。却与片时閒商量，穷冬几促典衣裳。只须拥衾不下床，梅花春信隔宫墙。终朝岑寂对冰霜，汝曹好为扫中堂。垂帘兀坐焚名香，神游四海同春光。春光颜色不凄凉，于今好客多淮王。
崔太傅北园同张光禄友衡陈礼部子发闻人礼部元科吴大理希明得诗字
作者：谢榛
朝代：明

胜地成高会，云和度曲时。百花明院落，一鸟下台池。待月仍呼酒，看山共赋诗。凤城春色暮，莫负牡丹期。
嵩岳天中阁同鲍洛阳邓登封二君对雨
作者：谢榛
朝代：明

六十危峰佳气连，共来山阁羽觞传。兴高自不妨秋雨，目极何当散暝烟。问法少林轻外物，探奇嵩岳到中天。二君并着王乔舄，才思非凡骨已仙。
嵩阳书院观碑忆李宪副元树
作者：谢榛
朝代：明

一到嵩山感故情，巍然碑石见题名。当时若赋阳春调，独立中原和楚声。懒挥楚赋静心神，李白知谁是后身。试问汉时三柏树，有灵曾阅几诗人。
嵩阳书院观碑忆李宪副元树·其一
作者：谢榛
朝代：明

一到嵩山感故情，巍然碑石见题名。当时若赋阳春调，独立中原和楚声。
嵩阳书院观碑忆李宪副元树·其二
作者：谢榛
朝代：明

懒挥楚赋静心神，李白知谁是后身。试问汉时三柏树，有灵曾阅几诗人。
庚戌八月二十二日恭闻奉天殿视朝
作者：谢榛
朝代：明

上苑凉釭起，西山瑞霭浓。玉珂天汉路，金阙午时钟。剑佩炉香近，旌旗日影重。宫墙落杨柳，水槛出芙蓉。万舞趋丹凤，千官识衮龙。遥传北伐诏，光耀紫泥封。
庚戌八月二十二日恭闻奉天殿视朝
作者：谢榛
朝代：明

上苑凉飔起，西山瑞霭浓。玉珂天汉路，金阙午时钟。剑佩炉香近，旌旗日影重。宫墙落杨柳，水槛出芙蓉。万舞趋丹凤，千官识衮龙。遥传北伐诏，光耀紫泥封。
度齐岭
作者：谢榛
朝代：明

石树苍苍碧汉齐，日高荒野乱鸦啼。樵夫遥指天坛路，绝岭重云西更西。
张㠠山廉宪晋阳以书见招因擢南京都宪不果行赋此寄意
作者：谢榛
朝代：明

路出中原惬壮游，试看形胜旧皇州。秣陵山抱连天起，扬子波平荡日流。亲友寄书通蜀舸，朝廷息战佩吴钩。凤凰台上仍相约，共赋江南万里秋。
张丈宅饮至深夜因赴乃叔德徵之招言别
作者：谢榛
朝代：明

阿咸留客此同欢，阮籍相招待夜阑。城柝乱声连巷动，天河倒影傍人寒。张灯歌舞虚宾席，隔院风骚有鹖冠。莫讶到迟须剧饮，明朝分手会期难。
张二守鸣远携酒夜过禅房率尔赋赠
作者：谢榛
朝代：明

携酒出偶尔，随意是端居。垂老诗犹进，能狂礼不疏。兴高云影外，心悟磬声馀。每过论三昧，无令禅榻虚。
张令肖甫郊饯闻笛兼慰卢次楩
作者：谢榛
朝代：明

严城西畔开离筵，郎官送客斜阳天。有人吹笛正凄怆，晴云改色迷山川。野风太急万柳折，倏忽波涛翻九渊。骊龙惊起珠欲堕，乱鸟无声愁向我。梅花一曲何断肠，萧瑟零霜肃满座。卢子挥泪不胜哀，衔冤垂老谁怜才。君不见祢衡傲岸成祸胎，鹦鹉洲上多莓苔。骚人往来酬酒杯，黄祖于今安在哉。当秋苦调莫三弄，听彻踌躇转悲恸。张令知心不可忘，关河月照滑台梦。
张少参子明见过
作者：谢榛
朝代：明

病客掩扉卧，时闻车马临。几来燕市里，能识鲁生心。独树秋先老，浮云昼欲阴。况逢忧国际，谁为访山林。
张德徵汴中见访仆已过杞两不相值
作者：谢榛
朝代：明

相寻非预期，乘兴我何迟。两地琴樽夜，同怀风雨时。苦吟灯自对，良晤梦先知。好共碧筒饮，荷花杳满池。
弹琴峡
作者：谢榛
朝代：明

石峡迸流泉，琴声自万古。坐赏夜无人，空山月正午。
当垆曲
作者：谢榛
朝代：明

少妇试春衣，当垆出素手。五陵游侠儿，下马一呼酒。
形问影
作者：谢榛
朝代：明

我自无中生，尔自有中出。日间相随动千里，灯下相依静一室。贫贱自安尔何忧，祸福自当尔不愁。百年世事各劳逸，忽睹镜中齐白头。我养心神尔不悟，我还造化尔俱休。问答入微乃见道，陶潜异代神同游。彼此相忘但沈醉，卧榻焉知有天地。
征夫叹
作者：谢榛
朝代：明

漠北单于耽射猎，云中都护拥旌旄。征夫泪堕故乡远，戍角声悲寒月高。绝塞冰霜侵剑戟，阴山鬼火照蓬蒿。从来百战轻生死，独倚辕门感二毛。
徐仪宾世鸣彤管纪贤题赠长歌
作者：谢榛
朝代：明

宫花玉叶丽且鲜，广庭日煖横瑞烟。琴瑟能调正声协，双鸾对舞何翩翩。翠帘绣阁春相连，有女窈窕侍琼筵。仙桃结子钟仙气，红芳萎落回风前。朱弦变调入悽惨，漳水呜咽流溅溅。郡君含悽心更悬，明珠掌中殊可怜。朝亲盥栉出枣栗，眼看长大垂髫年。恨不仰摘星辰助文字，青云悠悠上在天。苞凤祥麟俱世网，徐卿国琛得永传，拟标彤管闺中贤。自古佳人几愁绝，不妒蛾眉汉宫月。
得周学宪子才书并石刻诗以志谢
作者：谢榛
朝代：明

辛甲封疆探胜还，云萝犹忆共跻攀。坐怜同调繁声外，老愧齐名片石间。鹤发乡愁惟绿酒，马头春色几青山。太原有约堪乘兴，莫使东风花鸟閒。
得王希元书有感
作者：谢榛
朝代：明

客子寄书来，关山正雨雪。恍如对面时，翻然几披阅。冻笔挥亦难，言之意弥切。驿树共萧条，而能念薄劣。我今知尔心，可置管鲍列。人生多交游，但恐久离别。盛年拟会期，白首独愁绝。有怀空自歌，月明谁击节。
忆五华观侯道士
作者：谢榛
朝代：明

岧峣五华山，玄都据其下。秋草没行径，弥年绝车马。我忆昔访真，抚景援毫写。鹤雏步阶石，松子落屋瓦。繁阴爱青萝，席地不知夏。道侣话丹经，因之命玉斝。宁学鍊九还，黄金亦土苴。瑶草元无根，俯拾秀盈把。留侯早辟谷，信哉汉恩寡。藏用复何人，大隐任朝野。嗟彼尘垢中，谁是无营者。
忆天坛山
作者：谢榛
朝代：明

目极天坛路渺茫，往时高步采琼芳。白云壑断笙音度，红叶林空酒气香。仙客并游心自逸，野猿一见意相忘。醉呼童子收诗草，月上千峰卧石床。
忆王屋山
作者：谢榛
朝代：明

昔探王屋胜，犹忆杖藜初。野老窥丹洞，山灵护宝书。云生苔壁暗，松响石坛虚。欲访烟萝子，茫茫失旧庐。
忆茅山兼寄黄淳夫逸人
作者：谢榛
朝代：明

秣陵佳气日氤氲，句曲逍遥鸾鹤群。诸洞藏真开石髓，三峰拔秀出江云。松间月挂清秋影，天上星罗太古文。早晚黄生换仙骨，相期南去访茅君。
忆都门酒家王四
作者：谢榛
朝代：明

尚忆高楼饮，青帘出绿杨。频赊宁沮兴，浩唱不嗔狂。谢客惟深醉，胡姬自盛妆。几回清梦里，听雨滴糟床。
忆都门酒家王四
作者：谢榛
朝代：明

尚忆高楼饮，青帘出绿杨。频赊宁沮兴，浩唱不嗔狂。谢客惟深醉，胡姬自盛妆。几回青梦里，听雨滴糟床。
忆金山寺兼示阇黎诸上人
作者：谢榛
朝代：明

兹山自开辟，突作中流柱。静居元气间，苍茫混太宇。奇秀天所钟，迥立照万古。根深接地轴，永依造物主。石穴藏蛟龙，山灵势长俯。绮霞几明灭，白涛任吞吐。逦？乱渔蓑，霏微正烟雨。清若顾凯画，阴晴皆可睹。祇园绝尘氛，法界自风土。天晓浮图出，梵声杂钟鼓。老衲饲饥鼋，况复鸟雀聚。慈悲西来心，吾亦本初祖。顿悟能为诗，三昧超徐庾。探胜尽南北，衰病何闭户。壮心赋两都，乘流荡双橹。佳人有所思，采芳新林浦。还期蒋山兴，宁虚梦天姥。
忆金山寺兼示阇黎诸上人
作者：谢榛
朝代：明
体裁：古风

兹山自开辟，突作中流柱。静居元气间，苍茫混太宇。奇秀天所钟，迥立照万古。根深接地轴，永依造物主。石穴藏蛟龙，山灵势长俯。绮霞几明灭，白涛任吞吐。逦�乱渔蓑，霏微正烟雨。清若顾凯画，阴晴皆可睹。祇园绝尘氛，法界自风土。天晓浮图出，梵声杂钟鼓。老衲饲饥鼋，况复鸟雀聚。慈悲西来心，吾亦本初祖。顿悟能为诗，三昧超徐庾。探胜尽南北，衰病何闭户。壮心赋两都，乘流荡双橹。佳人有所思，采芳新林浦。还期蒋山兴，宁虚梦天姥。
怀仙吟
作者：谢榛
朝代：明

海上安期子，飘然与世违。三丘来采药，万里蹑云归。山鬼窥丹灶，鲛人识羽衣。相从渺何许，秋月见馀辉。
怀玉清阁
作者：谢榛
朝代：明

紫阁登临处，秋光入品题。窗吞河岳尽，檐压斗牛低。客路孤城外，仙坛万岭西。浮丘分袂后，望断白云梯。
怀碧云寺
作者：谢榛
朝代：明

群山开宝地，忆昔杖藜过。石洞馀冰雪，岩泉净薜萝。虚空尘虑尽，疏散胜缘多。欲结东林社，相依老洞阿。
怀邹子序
作者：谢榛
朝代：明
体裁：五言绝句

渺渺太湖水，湖中多鲤鱼。故人时把钓，应有北来书。
怀香山寺
作者：谢榛
朝代：明

曾识京西路，名山梵帝家。殿高千岭树，地落半天霞。空外钟声彻，云边塔影斜。老禅相对处，笑指白莲花。
思归引
作者：谢榛
朝代：明

有家归去来，旅颜何摧颓。胡为戎马际，滞此燕昭台。十日九寄书，不慰妻子怀。秋风忽动思故园，山妻捣衣儿候门。缺月半天霜满地，悄然孤馆销人魂。不见嵩高之山青嵯峨，上有松柏下有河。松柏可餐河可钓，老来幽事嗟无多。离乱至今我独苦，梦中归路迷烟萝。庞公旧隐须一访，白云惨淡终如何。
愚公园春酌二首
作者：谢榛
朝代：明

共醉春风且放情，白云无定若浮名。好花开落寻常事，遮莫黄鹂不住声。绛桃一簇映斜晖，白首寻芳几醉归。更有多情双蛱蝶，春来还傍菜花飞。
愚公园春酌二首·其一
作者：谢榛
朝代：明
体裁：七言绝句

共醉春风且放情，白云无定若浮名。好花开落寻常事，遮莫黄鹂不住声。
愚公园春酌二首·其二
作者：谢榛
朝代：明

绛桃一簇映斜晖，白首寻芳几醉归。更有多情双蛱蝶，春来还傍菜花飞。
报国寺同冯户曹汝言昆季饯别王太守学甫得桥字
作者：谢榛
朝代：明

不尽送君意，禅窗共昨宵。离筵过风雨，行旆及河桥。黄鸟乡心剧，青山驿路遥。春阳浮郡满，云物度江饶。楚棹经千里，吴歌自六朝。清秋定相忆，何处采兰苕。
拟太白夜泊黄山闻殷十四吴吟坐对刘元善偶成
作者：谢榛
朝代：明

黄山夜泊芦花滩，北斗垂天篷底看。有客吴吟促我兴，调高上彻浮云端。蛟龙侧耳海波静，猿狖无声山月寒。悠悠半空倏忽堕，金石交音满吾坐。曲罢始闻新都钟，枫林烟岸闪渔火。今夕佳会复何许，乘秋早发横江舵。
拟少陵忆昔行望王屋天坛二山作
作者：谢榛
朝代：明

秦岭路迷愁无那，凉夜疏林老夫坐。蹇驴龁草人正饥，野翁敲石取新火。须臾炊黍摘秋果，小有洞天曳杖过，仙境踟蹰岂敢唾。山灵预知待客星，虎穴应教黑雾锁。欲蹑玄踪不易到，峭壁攀萝壮襟抱。轩皇驾龙无还期，精华长耀金光草。少陵题后独啸傲，历揽瑰奇恣所好。忆昔道傍贤主人，一饭至今尚思报。别来音问若为通，三十几度梨叶红。嗟彼枯骨蒿莱中，梦著已忘旧颜面，遥寄此情东北风。
拟裁衣行
作者：谢榛
朝代：明

天南越峤郁苍苍，苧葛结阴岩壑傍。越女搴条共笑语，野风细吹脂粉香。晓星出门落日返，一家姑嫂时相将。千丝万丝手中过，要织纤缡如许长。闺中咿？鸣机杼，几人力织才盈箱。数匹较来一匹强，却为野老裁衣裳。著身便有烟霞气，青山何处非吾乡。步虚好追松乔辈，采芝更逐黄绮行。葛衣之轻当炎暑，狐裘之重禦雪霜。被服及时无轻重，人间万事多参商。舞翻广袖发浩唱，不羡接舆为楚狂。且挂薜萝坐倾酒，满园月露澄秋光。每逢七夕仰河汉，天孙馀巧散下方。我欲登楼酹椒觞，掷梭一女兮使人嗟叹空徜徉，使人嗟叹空徜徉。
拟裁衣行
作者：谢榛
朝代：明
体裁：古风

天南越峤郁苍苍，苧葛结阴岩壑傍。越女搴条共笑语，野风细吹脂粉香。晓星出门落日返，一家姑嫂时相将。千丝万丝手中过，要织纤缡如许长。闺中咿�鸣机杼，几人力织才盈箱。数匹较来一匹强，却为野老裁衣裳。著身便有烟霞气，青山何处非吾乡。步虚好追松乔辈，采芝更逐黄绮行。葛衣之轻当炎暑，狐裘之重禦雪霜。被服及时无轻重，人间万事多参商。舞翻广袖发浩唱，不羡接舆为楚狂。且挂薜萝坐倾酒，满园月露澄秋光。每逢七夕仰河汉，天孙馀巧散下方。我欲登楼酹椒觞，掷梭一女兮使人嗟叹空徜徉，使人嗟叹空徜徉。
捣衣曲
作者：谢榛
朝代：明
体裁：七言绝句

秦关昨寄一书归，百战郎从刘武威。见说平安收涕泪，梧桐树下捣征衣。
敬轩诚轩携酒见过西岩西池同赋
作者：谢榛
朝代：明

日落寒城闭，天空倦鸟归。高楼才暝色，新月亦清辉。秋兴骚人赋，乡心客子衣。王门岂无事，载酒过玄晖。
新乡城西昔送李学宪于鳞至此感怀
作者：谢榛
朝代：明

路出新乡烟树重，石桥曾别李攀龙。谩言谢朓惊人句，独立秦高落雁峰。望望崆峒倚赤霄，广成何日一相邀。凤台月出谁同醉，独爱秦声听玉箫。薄暮登攀诗兴孤，奚囊多少大秦珠。探奇不尽仍呼酒，自信精华绝代无。文旌西去感秋风，汉代豪华祇废宫。静夜搜奇心自远，千年宝气有无中。大道相携五岳游，老夫共尔赋高秋。剩将石髓换仙骨，西指昆崙天尽头。
新乡城西昔送李学宪于鳞至此感怀·其一
作者：谢榛
朝代：明

路出新乡烟树重，石桥曾别李攀龙。谩言谢朓惊人句，独立秦高落雁峰。
新乡城西昔送李学宪于鳞至此感怀·其三
作者：谢榛
朝代：明

薄暮登攀诗兴孤，奚囊多少大秦珠。探奇不尽仍呼酒，自信精华绝代无。
新乡城西昔送李学宪于鳞至此感怀·其二
作者：谢榛
朝代：明

望望崆峒倚赤霄，广成何日一相邀。凤台月出谁同醉，独爱秦声听玉箫。
新乡城西昔送李学宪于鳞至此感怀·其五
作者：谢榛
朝代：明

大道相携五岳游，老夫共尔赋高秋。剩将石髓换仙骨，西指昆崙天尽头。
新乡城西昔送李学宪于鳞至此感怀·其四
作者：谢榛
朝代：明

文旌西去感秋风，汉代豪华祇废宫。静夜搜奇心自远，千年宝气有无中。
方户曹兆行来自淮上夜话以赠
作者：谢榛
朝代：明

词客为郎淮上游，楚城黄叶早惊秋。战云不辨千帆色，征马偏生两鬓愁。泽国波涛平远树，海天风雨暗层楼。即今兵解聊堪醉，飞挽南来拥帝州。
无营
作者：谢榛
朝代：明

无营诗亦苦，谩说有营劳。鸟宿三更转，松凉孤月高。客情疏晚计，人事重秋毫。我欲栖林壑，忘言醉浊醪。
无题
作者：谢榛
朝代：明

楚女春心不自持，月明谁唱竹枝词。琼簪玉珥何颜色，翠幕朱阑且岁时。燕子楼空伤往事，杜鹃花老负归期。江头几度风和雨，转觉湘灵瑟调悲。窗有蛛丝镜有尘，小楼岑寂坐伤神。鸳鸯哺子空经眼，桃李飞花不待人。洛浦佳期孤皓月，湘江幽怨寄青蘋。玉环旧日徒相赠，肠断归鸿又一春。
无题·其一
作者：谢榛
朝代：明

楚女春心不自持，月明谁唱竹枝词。琼簪玉珥何颜色，翠幕朱阑且岁时。燕子楼空伤往事，杜鹃花老负归期。江头几度风和雨，转觉湘灵瑟调悲。
无题·其二
作者：谢榛
朝代：明

窗有蛛丝镜有尘，小楼岑寂坐伤神。鸳鸯哺子空经眼，桃李飞花不待人。洛浦佳期孤皓月，湘江幽怨寄青蘋。玉环旧日徒相赠，肠断归鸿又一春。
早发坡泉薄暮至太行山下
作者：谢榛
朝代：明
体裁：七言律诗

地分三晋此山川，形胜迢遥在马前。乱石斜通青草路，太行横断夕阳天。漫垂云气孤村雨，时聒乡心几树蝉。不及阮宣随处醉，兴来即解杖头钱。
早游盘山憩古公兰若
作者：谢榛
朝代：明

蓟门随去住，游眺此身轻。云起千峰白，泉流一涧清。寒沙馀马迹，初日散鸦声。恰自长林转，翻依峭壁行。空中孤磬落，松下老僧迎。碧玉开禅径，黄金作化城。共言超有象，谁会入无生。何必匡庐上，遥寻惠远盟。
明妃词
作者：谢榛
朝代：明

凤阙虚归梦，龙城重远愁。黄沙连塞起，黑水入荒流。泪尽琵琶夜，魂消觱篥秋。谁怜万里外，风雪满貂裘。
明月山下逢武宾相克仁话旧
作者：谢榛
朝代：明
体裁：七言绝句

车马西来自泽州，思君不见十经秋。相逢把袂成悲感，明月当前两白头。
春兴
作者：谢榛
朝代：明
体裁：五言绝句

夜月悬银烛，春江湛绿醅。美人歌古调，烂醉百花台。
春别曲
作者：谢榛
朝代：明

鸂鶒双飞下野塘，别情无那楚天长。官桥柳外青骊马，百尺游丝送阿郎。
春同陈郎中汝忠登邺城兼寄于鳞子与
作者：谢榛
朝代：明

有客停骖日，重城共一登。晴烟开北渚，春色上西陵。中论怀徐干，高风识李膺。蓟门芳草路，千里兴堪乘。
春园
作者：谢榛
朝代：明

水村人寂寂，迟日敞柴关。菜甲春初细，园丁雨后閒。沙边来白鸟，柳外出青山。此地多幽意，行歌薄暮还。
春园
作者：谢榛
朝代：明

水村人寂寂，迟日敞柴关。菜甲春初细，园丁雨后闲。沙边来白鸟，柳外出青山。此地多幽意，行歌薄暮还。
春夜即事
作者：谢榛
朝代：明

春草非吾土，春宵还自悲。庭虚风稍静，帘卷月何迟。久病儿知药，长吟妻解诗。他年学耕稼，肯负鹿门期。
春夜即事
作者：谢榛
朝代：明

春草非吾土，春宵还自悲。庭虚风稍静，帘捲月何迟。久病儿知药，长吟妻解诗。他年学耕稼，肯负鹿门期。
春夜同玉峰禅师游湖上
作者：谢榛
朝代：明

夜出招提境，沧浪意不孤。偶经花浦歇，动有竹筇扶。清净同禅侣，疏狂信老夫。暖沙閒白鸟，春雨发青蒲。树断星垂野，天空月满湖。摩尼珠独在，长此照虚无。
春夜张宪副叔载宅饯别赵宪使子后赴大梁得游字
作者：谢榛
朝代：明

春宵残月转西楼，醉听琴声别鹤愁。宦迹更堪燕市别，才名不负兔园游。中原赤子心仍切，北塞黄云战未休。华发应嗟勋业晚，行看击楫大河流。
春夜徐进士子与宅饯别陈进士宪卿使楚
作者：谢榛
朝代：明

帝里论文夜，从来哲匠能。月邀金谷酒，人对玉壶冰。楚调谁相和，吴歌思不胜。多情有徐干，何计挽陈登。昼锦怀湘浦，春帆下竟陵。凉秋听过雁，望断白云层。
春夜过王侍御子梁宅时将按河南得韵二首
作者：谢榛
朝代：明

乌栖官舍静，步屧偶经过。宿雾浮金阙，春星动玉河。交情别后重，逸气醉来多。好去梁园道，因风寄薜萝。送君向河岳，归思渺难堪。回首鸿初北，当歌月正南。宫云飘祖席，御柳驻征骖。去后听黄鸟，芳菲谁共探。
春夜过王侍御子梁宅时将按河南得韵二首·其一
作者：谢榛
朝代：明

乌栖官舍静，步屧偶经过。宿雾浮金阙，春星动玉河。交情别后重，逸气醉来多。好去梁园道，因风寄薜萝。
春夜过王侍御子梁宅时将按河南得韵二首·其二
作者：谢榛
朝代：明

送君向河岳，归思渺难堪。回首鸿初北，当歌月正南。宫云飘祖席，御柳驻征骖。去后听黄鸟，芳菲谁共探。
春宫
作者：谢榛
朝代：明

花间御水照春心，几处恩波自浅深。多少蛾眉争买赋，相如应是厌黄金。
春宫词
作者：谢榛
朝代：明

御河桥畔是侬家，一入深宫虚岁华。别院黄昏吹凤管，月钩斜照刺桐花。
春宫词
作者：谢榛
朝代：明

盈盈上阳女，愁思起中宵。月白璚窗静，花深玉辇遥。晓霞憎国色，春柳妒宫腰。不见长门赋，伤心有阿娇。
春宫词
作者：谢榛
朝代：明

笙歌长在玉楼东，月上千门春不同。莫怪画图欺汉帝，昭君何限老深宫。
春宫词
作者：谢榛
朝代：明
体裁：七言律诗

长信宫中芳草生，晚风独立正含情。时颦柳叶听龙驾，谁隔桃花吸凤笙。金屋半开春寂寞，珠帘不动月分明。烧残蜡炬虚长夜，遮莫同心结未成。
春宫词
作者：谢榛
朝代：明

鹦鹉唤人池殿东，花开晓日照金笼。绣帘不捲春将暮，懒向重阶扫落红。
春归有感
作者：谢榛
朝代：明

雨歇上林静，春归东阁虚。欲烦青鸟使，遥寄美人书。柳出宫云外，鸦鸣海日初。只今弹铗者，不为食无鱼。
春怨
作者：谢榛
朝代：明
体裁：七言绝句

紫绡挥断泪阑干，窗下秦筝独自弹。三月梨花风又雨，小楼燕子怯春寒。
春日
作者：谢榛
朝代：明

共道芳春好，其如老病侵。谁同一樽酒，时醉百花阴。应接非吾事，疏狂见客心。因思故山侣，怅望白云深。
春日书怀
作者：谢榛
朝代：明

远道驰乡梦，归期隔岁华。山川醉里赋，鸡犬客中家。巷僻馀春雪，城高驻晚霞。邻翁讶疏懒，相见问生涯。
春日即事
作者：谢榛
朝代：明
体裁：七言律诗

和戎共拟静边声，抗疏谁当悉虏情。燕地去秋曾几战，汉家今日更多兵。春城雨后寒逾重，曙角风前怨未平。直北烟尘时极目，乌鸢飞入亚夫营。
春日同双泉清泉涌泉西泉四将军园酌
作者：谢榛
朝代：明

南园鸣布谷，烟雨万家春。庭草乱依榻，山云低傍人。当歌惟胜地，快意几芳辰。醉杀高阳客，花前倒葛巾。
春日同李于鳞王元美比部集韦氏水亭得韵二首
作者：谢榛
朝代：明

都门联辔出，此地访烟萝。共酌清樽酒，还成白苧歌。春云花外度，幽鸟水边多。更拟池亭上，相将采芰荷。我来凭水槛，坐久夕阳斜。聊复祛尘事，相将揽物华。河山百战地，桑柘几人家。纵有明春约，还看何处花。
春日同李于鳞王元美比部集韦氏水亭得韵二首·其一
作者：谢榛
朝代：明

都门联辔出，此地访烟萝。共酌清樽酒，还成白苧歌。春云花外度，幽鸟水边多。更拟池亭上，相将采芰荷。
春日同李于鳞王元美比部集韦氏水亭得韵二首·其二
作者：谢榛
朝代：明

我来凭水槛，坐久夕阳斜。聊复祛尘事，相将揽物华。河山百战地，桑柘几人家。纵有明春约，还看何处花。
春日同李于鳞贾守准刘子成比部游南园得杯字
作者：谢榛
朝代：明

花到清明满树开，三春幽兴此池台。风光何必论金谷，世事聊须醉玉杯。一望青山云缥缈，数声黄鸟客徘徊。诸君有意看红药，乘暇还应结驷来。
春日大风集马云从园亭有感
作者：谢榛
朝代：明

春风何太急，野水忽波澜。天远孤鸿落，亭虚万竹寒。田园殊爱静，稼穑久知难。百感逢今日，萧条醉里看。
春日怀冯汝言
作者：谢榛
朝代：明

岸帻行吟向落晖，西原聊自采芳菲。白驹转眼浮生老，黄鸟惊心旧侣违。扬子风涛南望远，秣陵春信北来稀。还思并马渔阳路，回首孤云塞上飞。
春日柬李之茂
作者：谢榛
朝代：明

君逢初度日，闭户正思亲。绿酒谁开瓮，斑衣自积尘。断云愁里色，独树泪边春。今夕应无寐，啼乌莫傍人。
春日柬李之茂
作者：谢榛
朝代：明

君逢初度日，闭户正思亲。绿酒谁开瓮，班衣自积尘。断云愁里色，独树泪边春。今夕应无寐，啼乌莫傍人。
春日洹上过田深甫对酌
作者：谢榛
朝代：明

梁客才名康乐齐，北来献赋此幽栖。春流回合孤村外，晚照苍茫万柳西。烟浦横舟閒把钓，花台对酒漫分题。太行一望高无极，相约登临杖短藜。
春日洹上閒居
作者：谢榛
朝代：明

芳草洲边春水生，苍茫霁色动柴荆。风吹杨柳幽人卧，日上梨花独鸟鸣。泉石自能忘俗事，壶觞聊复寄閒情。千年好忆东方朔，金马能兼大隐名。
春日游清凉山柬孟德用
作者：谢榛
朝代：明

沙暖青蒲出，山晴碧树分。琴樽閒傍水，杖屦独披云。旷野流春气，高峰驻夕曛。芳时不可负，寄语孟参军。
春日潞河舟中饯别莫子良吴峻伯徐汝思袁履善赋得樽字
作者：谢榛
朝代：明

自怜多病留京国，复送群才下蓟门。帆外夕阳催去鸟，水边春草对离樽。交游渐老天涯梦，湖海难期醉后论。不待江淹词赋就，才临南浦自消魂。
春日登伏牛山遥望秦中因忆栗士学冯汝言二方伯李廷实大参莫子艮廉宪姜宗孝纪恒甫二宪副
作者：谢榛
朝代：明

伏牛形胜郁嶙峋，二月风光客兴新。半岭夕阳惟照雪，千松寒色不知春。天连山势全雄晋，地转河流远界秦。寄语关中几游宦，虞卿秪是著书人。
春日都下言怀
作者：谢榛
朝代：明

煮药花朝过，中宵坐黯然。楼空万井月，树合九门烟。多病还词赋，孤怀且岁年。沧江有白鸟，来往钓矶边。
春暮
作者：谢榛
朝代：明

极浦晴云澹，空林夕照低。菜花飞蛱蝶，春在石桥西。
春柳
作者：谢榛
朝代：明

嫩色含轻雨，柔丝弄早春。昏鸦栖欲定，肠断未归人。
春柳
作者：谢榛
朝代：明

黄骊时复唤春游，陌上杨花漫不休。几向离筵摇落日，莫教长笛动清秋。轻烟直接都门外，细雨低临灞水头。谩系王孙金络马，萋萋绿草有人愁。
春柳
作者：谢榛
朝代：明

黄鹂时复唤春游，陌上杨花漫不休。几向离筵摇落日，莫教长笛动清秋。轻烟直接都门外，细雨低临灞水头。谩系王孙金络马，萋萋绿草有人愁。
春游
作者：谢榛
朝代：明

古道一鸣鞭，苍茫雨后天。湖明春草外，寺隐暮云边。野浦还垂钓，山房欲问禅。客中幽事少，独愧白头年。
春词
作者：谢榛
朝代：明

云鬟高结靓妆新，白玉屏开光照人。莫为桃花怨风雨，牡丹亭上有馀春。城乌何意夜深啼，红杏梢头片月低。香冷熏笼人不寐，春风吹过玉栏西。
春词·其一
作者：谢榛
朝代：明

云鬟高结靓妆新，白玉屏开光照人。莫为桃花怨风雨，牡丹亭上有馀春。
春词二首
作者：谢榛
朝代：明
体裁：七言绝句

城乌何意夜深啼，红杏梢头片月低。香冷熏笼人不寐，春风吹过玉栏西。
春野
作者：谢榛
朝代：明
体裁：五言律诗

去郭苍茫色，鸦飞欲暮天。青天一筇外，白发万花前。春事浑相恼，人情好自怜。踏歌时遣意，平楚漫风烟。
春闺
作者：谢榛
朝代：明

深院飞花急，临风祇自哀。又看春色老，坐使玉颜摧。落月窥琴室，流尘上镜台。窗前有梅树，岁暮待君开。
春闺
作者：谢榛
朝代：明

深院飞花急，临风秪自哀。又看春色老，坐使玉颜摧。落月窥琴室，流尘上镜台。窗前有梅树，岁暮待君开。
春闺
作者：谢榛
朝代：明

罗衣初试薄寒生，豆蔻花开感别情。零落铅华君不见，画楼春雨燕双鸣。
春闺
作者：谢榛
朝代：明

阿郎久不归，春夜旷兰室。月在荼蘼西，含情理瑶瑟。
春闺词
作者：谢榛
朝代：明

杨柳正啼莺，杨花飞满城。春风天外去，落日海西明。逸气摇金辔，豪华恋玉京。不知游荡子，曾念百年情。
春雨感怀
作者：谢榛
朝代：明

漠漠春天雨，冥冥晚树花。山云迷客路，海燕落人家。浊酒聊生计，狂歌任岁华。异时怀杜甫，老病滞三巴。
春雪有感
作者：谢榛
朝代：明

哲王能下士，栖栖此异县。动欲感邹枚，曾披梁孝传。懒病不可医，索居起常晏。嗟哉古贤达，未能甘贫贱。贳酒过比邻，春城正雪霰。山川郁葱间，万形为之变。窟深龙尚蛰，巢寒鸟自恋。积阴无好怀，怅望无人见。
春雪柬左溪子
作者：谢榛
朝代：明

王孙每招重词赋，坐对山川秋欲暮。鸦背斜阳醉后天，马头凉雨归时路。我去三关一寄情，今春又客太原城。积雪满庭人不到，卧看说苑忆更生。
春雪登楼有感
作者：谢榛
朝代：明
体裁：五言绝句

天垂楼外云，雪变城中树。何处不春寒，鸦啼又飞去。
昭君
作者：谢榛
朝代：明

龙荒夜半起悲风，坐悔容颜傲画工。一曲琵琶残月落，愁看孤雁入秦中。
昭觉禅院同南泉西岩二君赋得天字
作者：谢榛
朝代：明

相约多幽事，频来有静缘。法云高捧月，祗树暗藏天。垂老堪投社，无心自会禅。谁为息机者，默坐奕棋边。
晓起
作者：谢榛
朝代：明
体裁：五言律诗

晓起正科头，时闻花外鸠。出门疏雨歇，倚杖断云流。绿草偏依水，青山半入楼。况逢春酒熟，不负嗣宗游。
晓起
作者：谢榛
朝代：明

老去翻多惜子孙，朝来且复问鸡豚。杖藜何处堪频往，诗草经年秪半存。白发懒梳书在手，青苔不扫客过门。閒云肯为山人住，好对西窗浊酒樽。
晚坐槐庭同王明府师古各赋短歌以志幽兴
作者：谢榛
朝代：明

繁阴坐久日将夕，孤鸟飞来此栖息。雨滋苔径交苍痕，月出槐庭破暝色。一官宁辞百事劳，琴弹白雪调弥高。更期联榻澄心夜，天外松风万壑涛。
晚登林虑城
作者：谢榛
朝代：明

山抱孤城四壁青，云沙烟草夕冥冥。半天舒啸月东出，好醉美人双玉瓶。
晚登沁州城有感
作者：谢榛
朝代：明

苍茫野色几沙滩，漳水东流倚堞看。烟火满城天向夕，一雕飞过不知寒。客子登临望野田，铜鞮城上月初悬。清光偏照农家妇，织得春衣办税钱。
晚登沁州城有感·其一
作者：谢榛
朝代：明
体裁：七言绝句

苍茫野色几沙滩，漳水东流倚堞看。烟火满城天向夕，一雕飞过不知寒。
晚登沁州城有感·其二
作者：谢榛
朝代：明

客子登临望野田，铜鞮城上月初悬。清光偏照农家妇，织得春衣办税钱。
晚登洛阳城西望灵宝寄怀许太守令夫
作者：谢榛
朝代：明

薄暮高城独延伫，望中飞鸟没烟树。岘山何异楚天云，盘涧更连秦甸雨。二十年来春草长，儿童牧马向斜阳。广州人睹磨崖赋，北指中原说大方。
晚眺
作者：谢榛
朝代：明
体裁：五言律诗

寒日下西陵，漳河晚渡冰。孤城归猎骑，双树隐禅灯。野眺心何远，岩栖老未能。翻怜戎马日，愁思坐相仍。
晚秋呈崔后渠侍郎
作者：谢榛
朝代：明

野旷烟岚重，山深杖屦迟。菊花留晚色，松树挺寒枝。霜下百虫伏，风前孤鸟悲。苍生忧悴日，独有老臣知。
晚至白马寺登毗卢阁望洛阳安国禅院
作者：谢榛
朝代：明

雪晴山阁冷侵衣，西望平林暮鸟归。鹫岭云霞空里色，洛城金界共馀晖。
晚过李子复饯别
作者：谢榛
朝代：明

携樽同此夕，云月有无间。旷达骚人意，凄凉游子颜。乱虫依草树，孤鸟度河山。世路黄金尽，秋风一剑还。
晚过西湖
作者：谢榛
朝代：明
体裁：五言律诗

怅望西山路，曾经胡马过。重来把杨柳，独立向烟波。日影峰头尽，春寒湖上多。渔樵一相见，犹为话兵戈。
暮春晦夜同冯汝强汝言昆季饯别章行人景南使上党得光字
作者：谢榛
朝代：明

官舍延星使，灯前数举觞。何当添夜漏，聊复驻春光。鸿雁北来尽，关山西去长。赠君有芳草，岁晏莫相忘。
暮春有感
作者：谢榛
朝代：明

世故悠悠鬓易华，岁时多病转堪嗟。小园春上蘼芜色，古道风吹杨柳花。黄鸟独鸣纷旅思，白云无定寄生涯。狂歌忽忆当年事，月满长安醉酒家。
暮秋东园饯别邹子序
作者：谢榛
朝代：明

老大交弥重，穷愁赋可传。对君犹故国，嗟我异当年。砌冷蛩边草，霞明雁外天。菊花留醉客，秋色满离筵。
暮秋即事
作者：谢榛
朝代：明

十见黄花发，孤樽思不胜。关河秋后雁，风雨夜深灯。留滞悲王粲，交游忆李膺。相随少年子，走马猎韩陵。
暮秋同冯直卿秦廷献李士美游黄花山
作者：谢榛
朝代：明

太行秋色老，步屧一探奇。草白高欢殿，山空王母祠。飞泉堪倚杖，落日尚挥卮。松外浮云去，幽人意独迟。高崖翻槲叶，白日雨声寒。共爱秋山好，其如芳蕙残。乱云藏怪石，空壑下清湍。底事林间鹤，栖栖刷羽翰。深入黄花谷，高临玉女台。迎人千嶂出，随意一樽开。寒露垂瑶草，秋风扫石苔。子长耽胜绝，猿鸟莫相猜。
暮秋同冯直卿秦廷献李士美游黄花山·其一
作者：谢榛
朝代：明

太行秋色老，步屧一探奇。草白高欢殿，山空王母祠。飞泉堪倚杖，落日尚挥卮。松外浮云去，幽人意独迟。
暮秋同冯直卿秦廷献李士美游黄花山·其三
作者：谢榛
朝代：明

深入黄花谷，高临玉女台。迎人千嶂出，随意一樽开。寒露垂瑶草，秋风扫石苔。子长耽胜绝，猿鸟莫相猜。
暮秋同冯直卿秦廷献李士美游黄花山·其二
作者：谢榛
朝代：明

高崖翻槲叶，白日雨声寒。共爱秋山好，其如芳蕙残。乱云藏怪石，空壑下清湍。底事林间鹤，栖栖刷羽翰。
暮秋夜柬宗上人
作者：谢榛
朝代：明
体裁：五言律诗

山城摇落夜，感慨几人同。旧馆残孤烛，秋原老百虫。才疏漂泊际，心定寂寥中。亦有逃禅意，明朝过远公。
暮秋夜登楼望西河有感
作者：谢榛
朝代：明

步屧河桥访旧游，野情物色自迟留。风林萧飒喧清夜，云月迷茫失素秋。元亮老看荒径菊，仲宣今倚故乡楼。吾生浪迹何时定，独对沧波愧白鸥。
暮秋夜集刘兵宪子礼宅赋得秋多二字
作者：谢榛
朝代：明

离合半生梦，招呼三径游。邺中惟病客，洛下几名流。石润苔含雨，庭閒菊占秋。还怜竹西月，移席整觥筹。堂上琴樽设，门前杖屦过。垒山成地秀，种菊得秋多。佳会偏倾倒，馀生几啸歌。相期共幽事，城市有烟萝。
暮秋夜集刘兵宪子礼宅赋得秋多二字·其一
作者：谢榛
朝代：明

离合半生梦，招呼三径游。邺中惟病客，洛下几名流。石润苔含雨，庭閒菊占秋。还怜竹西月，移席整觥筹。
暮秋夜集刘兵宪子礼宅赋得秋多二字·其二
作者：谢榛
朝代：明

堂上琴樽设，门前杖屦过。垒山成地秀，种菊得秋多。佳会偏倾倒，馀生几啸歌。相期共幽事，城市有烟萝。
暮秋夜雨同温纯甫方敏之集吕子性书斋对菊
作者：谢榛
朝代：明

席畔幽芳合，相留客尽欢。天将雨色暝，夜使菊花寒。取醉飞觞促，题诗剪烛看。晴明复何处，摇落感秋残。
暮秋大伾山禅院同孟得之卢次梗醉赋
作者：谢榛
朝代：明

胜游随故侣，幽兴在禅林。石上晴云起，松间晚磬沉。青山无久客，黄菊有归心。我亦悲秋者，樽前学楚吟。
暮秋忆马立斋李后溪
作者：谢榛
朝代：明

落落商歌日几回，世情聊把菊花杯。斜阳又下岭西去，候雁还从天北来。宋玉此怀谁与会，虞卿异代自同哀。长安有客深知己，潦倒渐非献赋才。
暮秋有感寄栾侍御孔原
作者：谢榛
朝代：明

别后封章天上闻，几经秋草未逢君。于今漫忆栾巴酒，汉殿迷茫愁暮云。
暮秋柬徐别驾载卿
作者：谢榛
朝代：明

南征秋转剧，不寐夜漫漫。白发艰虞尽，沧洲去住难。旌旗连夜暗，兵甲照江寒。选将须臾事，谁能议筑坛。
暮秋柬沈参军禹文
作者：谢榛
朝代：明

参军逸气佩吴钩，烽火惊心又暮秋。乱后登临仍有赋，望中风景独深愁。边隅树色空军垒，东北笳声断戍楼。应惜中原多猛士，几人相见话封侯。
暮秋溪上即事
作者：谢榛
朝代：明

秋深露冷荻花间，沙岸无人鹤自还。坐据清流一片石，西风不动钓丝閒。
暮秋郊行偶述
作者：谢榛
朝代：明

太行迢递起苍烟，凄断鸣鸿倚杖前。南阻黄巾愁落日，东游皂帽感当年。山城秋老行边树，河甸寒生战后天。独有王孙多侠气，千金骏马猎荒田。
暮秋郊行偶述
作者：谢榛
朝代：明

太行迢递起苍烟，凄断鸣鸿倚杖前。南阻黄巾愁落日，东游皂帽感当年。山城秋老行边树，河甸寒生战后天。独有王孙多意气，千金骏马猎平田。
暮秋酬王元美见寄
作者：谢榛
朝代：明

仙郎久别听征鸿，两地登高怅望同。河岳愁云连赵北，海天佳气满吴中。老来避世家难定，乱后悲秋赋转工。篱畔黄花应自惜，一枝留取傲霜风。
暮秋闻倭寇稍平寄上南都大宗伯孙公兼怀太史文和二首
作者：谢榛
朝代：明

才罢江南战，凭高动越吟。涛声翻日暮，兵气结秋阴。听履青天远，含香紫雾深。世传修汉史，谁识二班心。省中霜叶下，百感向斜晖。北饷多留滞，南征几是非。寸丹经国远，尺素到家稀。共拟孙弘阁，无劳说布衣。
暮秋闻倭寇稍平寄上南都大宗伯孙公兼怀太史文和二首·其一
作者：谢榛
朝代：明

才罢江南战，凭高动越吟。涛声翻日暮，兵气结秋阴。听履青天远，含香紫雾深。世传修汉史，谁识二班心。
暮秋闻倭寇稍平寄上南都大宗伯孙公兼怀太史文和二首·其二
作者：谢榛
朝代：明

省中霜叶下，百感向斜晖。北饷多留滞，南征几是非。寸丹经国远，尺素到家稀。共拟孙弘阁，无劳说布衣。
暮秋集小山王孙第分得新字
作者：谢榛
朝代：明

悲秋仍兔苑，华发几茎新。黄菊频催老，青山久待人。交情且樽俎，世事各风尘。醉别王孙去，天涯草自春。
暮雨
作者：谢榛
朝代：明

坐听萧萧急，无风池亦波。庭花秋几许，窗雨夜偏多。老矣乡关梦，悲哉燕赵歌。不须临晓镜，空自叹蹉跎。
暮雨
作者：谢榛
朝代：明

忽漫浓云西北生，斜风骤雨入重城。大川波动鱼龙气，空谷雷搜水石精。阮籍感时心独苦，杜陵忧国意难平。万家暝色孤灯外，弹剑长歌此夜情。
暮雨山行感怀
作者：谢榛
朝代：明

马首奔流响石滩，乱山风雨送人寒。别来茅屋常虚榻，却忆南华枕上看。
暮雨有感
作者：谢榛
朝代：明

西来一片雨，遽作万家秋。寒逼今宵梦，声牵故国愁。城高断钟响，野旷溢河流。秉烛贵公子，仍耽金谷游。
暮雨登圆通阁望邺城有感
作者：谢榛
朝代：明

杰阁移时傍赤阑，野云东望转迷漫。太行不隔中天雨，遥忆柴荆共暮寒。云压山城雨不休，阁中遥起故园愁。漳河东去苍茫色，犹似三台醉里秋。
暮雨登圆通阁望邺城有感·其一
作者：谢榛
朝代：明

杰阁移时傍赤阑，野云东望转迷漫。太行不隔中天雨，遥忆柴荆共暮寒。
暮雨登圆通阁望邺城有感·其二
作者：谢榛
朝代：明

云压山城雨不休，阁中遥起故园愁。漳河东去苍茫色，犹似三台醉里秋。
暮雨送春
作者：谢榛
朝代：明

花盛春将归，岂待百花飞。有人独先见，感叹当斜晖。霍家豪贵从头数，金谷繁华无定主。客边杯酒且酣歌，向夕闭门风又雨。
暮雪过云洲书屋赋得开字
作者：谢榛
朝代：明

迢递同云暝，翩翩策马来。山城万户闭，风雪一樽开。幽径迷孤鹤，疏林讶早梅。微声寒簌簌，远色夕皑皑。客子胜游地，王孙能赋才。剡溪昔乘兴，何事棹船回。
暮雪集姜太史节之宅同包庸之赋
作者：谢榛
朝代：明

向夕变山川，寒深岁暮天。旌旗断海戍，烟火聚江船。独鸟归何后，征人怅不前。玉堂辉自动，瑶阙灿相连。酒讶新丰贵，冰增太液坚。媚春殊可赋，照夜迥堪怜。留滞龙门客，逍遥鹤氅仙。共看汉太史，还为纪丰年。
暮鸦有感
作者：谢榛
朝代：明
体裁：七言绝句

来时池草吐春芽，秋水惊心落藕花。空记三秋故乡梦，夕阳衰柳看归鸦。
曹茂才希孟迁居
作者：谢榛
朝代：明

灯下书生山月斜，夜深清梦到梅花。树头黄鸟阳春巷，屋角青云孝弟家。自古人情多玉石，即今世事几龙蛇。我来樽酒论骚雅，帘捲中庭驻落霞。
有怀
作者：谢榛
朝代：明

南国美人别，长怀相见初。不传万里信，閒杀九江鱼。白发增长叹，黄花伴索居。夜深风露下，犹自立前除。
有怀
作者：谢榛
朝代：明

秋风起邺城，重我故园情。林壑居难定，渔樵计未成。野云随浪迹，村酒脱浮名。欲赋多忧思，何如阮步兵。
有感二首
作者：谢榛
朝代：明

白云起西山，悠悠上无极。鸿鹄从之飞，终朝殊不息。浮云安可长，羽毛自珍惜。倦来栖中林，回头顾矰弋。谁能测忧心，孤鸣日将夕。西眺王屋山，日夕青峨峨。上有冲漠人，开关对松萝。偶来广成子，所交不贵多。晨兴掬流泉，举首餐明霞。灵鸟从空来，阶前啄松花。鸟性会吾意，逍遥共山阿。寄言寻真者，何必穷天涯。
有感二首·其一
作者：谢榛
朝代：明

白云起西山，悠悠上无极。鸿鹄从之飞，终朝殊不息。浮云安可长，羽毛自珍惜。倦来栖中林，回头顾矰弋。谁能测忧心，孤鸣日将夕。
有感二首·其二
作者：谢榛
朝代：明

西眺王屋山，日夕青峨峨。上有冲漠人，开关对松萝。偶来广成子，所交不贵多。晨兴掬流泉，举首餐明霞。灵鸟从空来，阶前啄松花。鸟性会吾意，逍遥共山阿。寄言寻真者，何必穷天涯。
望临青故里感怀
作者：谢榛
朝代：明

故里民居夹轩盖，五十年来几度改。当时儿曹今老大，垂髫旧识我独在。人间醉眼莫见真，倏忽春光不相待。东西两河归一流，岸拥蒹葭秋复秋。忆昔扬帆坐舒啸，海门北转是燕州。
望云中塞
作者：谢榛
朝代：明

几年欲向塞门游，北渡桑乾重旅愁。画角悲凉孤馆夜，黄榆摇落九边秋。壮心未掷班生笔，浪迹堪怜季子裘。回首江湖任鸥鸟，谩嗟华发滞燕州。
望天平山
作者：谢榛
朝代：明
体裁：七言律诗

峭壁高盘空外青，寺当绝顶几人经。长松老桧招群鹤，古洞重岩隐百灵。野径漫吟秋瑟瑟，云萝遥望夕冥冥。西岑醉倒清狂叟，却误深山采茯苓。
望嵩峰漫题
作者：谢榛
朝代：明

嵩峰欲赋客徘徊，野菊馀花石上开。何处青山不秋色，白云有意傍人来。
望紫金山有作
作者：谢榛
朝代：明

隔河一带碧嶙峋，薄暮登台注望频。古洞深松归老鹤，金山瑶草待幽人。泉奔巨壑常风雨，月傍高坛自鬼神。丹侣有期应不负，三花树底醉长春。
望西山
作者：谢榛
朝代：明

西山久不到，花鸟向何人。风散石崖雪，天开湖水春。老僧虚白社，骚客负青蘋。底事燕京陌，黄尘满角巾。
朝歌留别蔡侍御
作者：谢榛
朝代：明

旅客承三顾，轩车忽再过。老年知自懒，古道信无多。春动云千里，天寒鸟一柯。下交松柏久，中感岁时和。未定青山计，聊为白石歌。身虽各燕赵，心岂限关河。世事堪高枕，边筹定偃戈。有怀裁尺素，早晚到烟萝。
本公房
作者：谢榛
朝代：明

满山寒色万株松，天外遥传日暮钟。但见檐前起云雾，不知钵底卧蛟龙。
朱仙镇吊岳武穆
作者：谢榛
朝代：明

中原何幸见将军，一剑长驱万马群。战伐功高天意在，庙堂策定帝图分。只今营垒空秋月，终古旌旗有暮云。遗恨几多堤上柳，冷风凄雨不堪闻。
朱楼曲
作者：谢榛
朝代：明

朱楼峨峨江之浦，中有美人弄机杼。引领望之路脩阻，鶗鴂鸣兮凋芳杜。我有所怀未敢语，吁嗟归来重延伫。朱楼峨峨江之干，中有美人织素纨。引领望之路险难，鶗鴂鸣兮凋芳荪。我有所怀未敢言，吁嗟归来重汍澜。
朱郎中伯邻养疴道院雨中见召赋此答之
作者：谢榛
朝代：明

习静依山侣，同怀复见招。三花烟雨隔，一鹤洞天遥。寒逼青霞馆，泥深白石桥。月明应不负，樽酒听吹箫。
杂感寄都门旧知
作者：谢榛
朝代：明

瞻彼终南山，松萝幽且邃。中有一真人，超然远朝市。手握神龙珠，照夜光自秘。石苔积古色，斗室廓天地。涧泉为谁清，蕙花为谁媚。西望徒遐思，书札何由寄。嗟哉处流俗，冥心可无醉。鸱鸮为家祥，凤鸾非世瑞。奈何君子交，中道两弃置。不见针与石，相合似同类。文字生瑕疵，邓林叶纷坠。有家早归欤，独歌以卒岁。岁寒元气塞，偃仰待春事。
杂感寄都门旧知（此诗为李于鳞隙末而作）
作者：谢榛
朝代：明

瞻彼终南山，松萝幽且邃。中有一真人，超然远朝市。手握神龙珠，照夜光自秘。石笞积古色，斗室廓天地。涧泉为谁清，蕙花为谁媚。西望徒遐思，书札何由寄。嗟哉虚流俗，冥心可无醉。鸱鸮为家祥，凤鸾非世瑞。奈何君子交，中道两弃置。不见针与石，相合似同类。文字生瑕疵，邓林纷叶坠。有家早归欤，独歌以卒岁。岁寒元气塞，偃仰待春事。
杂画
作者：谢榛
朝代：明

古木上参天，流云下拂地。山亭人不来，老鹤自幽意。山木秋风高，黄叶扫复堕。落日照柴荆，烹茶敲石火。月出秋山空，素琴弹古曲。故人招不来，芳兰为谁绿。手持黄竹竿，独钓烟江浦。夜来不醉归，买蓑为秋雨。
杂画·其一
作者：谢榛
朝代：明

古木上参天，流云下拂地。山亭人不来，老鹤自幽意。
杂画·其三
作者：谢榛
朝代：明

月出秋山空，素琴弹古曲。故人招不来，芳兰为谁绿。
杂画·其二
作者：谢榛
朝代：明

山木秋风高，黄叶扫复堕。落日照柴荆，烹茶敲石火。
杂画·其四
作者：谢榛
朝代：明

手持黄竹竿，独钓烟江浦。夜来不醉归，买蓑为秋雨。
李园暮雪同镇康安庆二王偶成
作者：谢榛
朝代：明

带雪几归鸟，萧然集旧柯。树明春意早，庭敞暮寒多。绿醑同梁苑，清才并郢歌。还期看山色，天外玉嵯峨。
李子仁书屋
作者：谢榛
朝代：明

苍林白屋满床书，山送秋云到广除。鸟雀不惊人对酒，一帘松月夜何如。
李子田有事代州闻敌犯羊防口憣然归县赋此寄怀
作者：谢榛
朝代：明

迁客复行役，翩翩向代州。尘飞随宦辙，云暝结边愁。归鸟异乡树，悲笳何处楼。黄花老山县，相待几枝秋。
李行人元树宅同谢张二内翰话洞庭湖
作者：谢榛
朝代：明

词客家何处，西南是岳州。地连湘树阔，湖共楚天浮。极目风烟夕，惊心鸿雁秋。君山更奇绝，应待子长游。南望岳阳郡，苍茫吴楚分。帆回孤岛树，楼出九江云。落日浪中没，秋风天外闻。何时采蘋藻，湖上吊湘君。
李行人元树宅同谢张二内翰话洞庭湖·其一
作者：谢榛
朝代：明

词客家何处，西南是岳州。地连湘树阔，湖共楚天浮。极目风烟夕，惊心鸿雁秋。君山更奇绝，应待子长游。
李行人元树宅同谢张二内翰话洞庭湖·其二
作者：谢榛
朝代：明

南望岳阳郡，苍茫吴楚分。帆回孤岛树，楼出九江云。落日浪中没，秋风天外闻。何时采蘋藻，湖上吊湘君。
李鸿胪仲白归自成都赋此慰怀
作者：谢榛
朝代：明

每怜张俭一身多，妻子相将奈尔何。巫峡落帆灯外雨，岷江倚杖泪前波。官微谁识寸心赤，愁剧偏令双鬓皤。赖有松篁同岁暮，龙依冰雪待阳和。梦驰乡路书难达，酒尽郫筒市再过。时序频惊蜀风土，云霞常忆晋山河。索居自惜残年病，混俗宁为古调歌。万里全生还旧业，太行佳气郁嵯峨。
杜甫墓
作者：谢榛
朝代：明

洞庭昔返楚天魂，孤冢千年失子孙。蜀道悲歌今不见，暮云愁色满中原。
杜预墓
作者：谢榛
朝代：明

夜观左史日谈兵，勋业仍兼著述名。石马无踪神爽在，满天霜月照佳城。
杨以时复游都下
作者：谢榛
朝代：明
体裁：五言律诗

乱后相逢日，论交半已非。谋生双鬓改，感旧十年归。帆落烟中浦，琴鸣竹里扉。重来傍燕市，霜露满秋衣。
杨参军次和归自古北口
作者：谢榛
朝代：明
体裁：七言律诗

淮南高士落人间，仗剑经秋未破颜。自惜草玄淹岁月，可堪垂白向边关。天横落照明孤垒，地涌黄沙接乱山。长路谁能问行役，夜来驱马雪中还。
杨白花
作者：谢榛
朝代：明
体裁：乐府曲辞

年少宫中树，偏怜杨白花。长风吹日暮，春雪落天涯。荡子空相忆，芳年谩自嗟。月明愁不见，啼杀禁城鸦。
杨郡丞伯寅张别驾威仲寺中饯别周节推尚占之大梁未旋怅然赋此
作者：谢榛
朝代：明

双林行色夕阳催，几日相逢祖席开。周汉两朝题不尽，河嵩独览倦方回。尘中老计嗟浮梗，笛里春声怨落梅。更念法曹征旆远，菟园何事未归来。
枕上病怀赠陆道函兼谢枉驾
作者：谢榛
朝代：明

卧病劳相问，茫然意答迟。科头何气色，拊背独心知。地湿霜凝草，庭喧雀满枝。君看燕赵俗，豪士岂长悲。
林亭漫兴
作者：谢榛
朝代：明

野树青青布谷啼，更看蝶绕菜花畦。今宵不尽名园兴，梦落苍茫水竹西。
林虑北园待李子周不至
作者：谢榛
朝代：明

北园台榭雨晴初，坐对群峰澹自如。四野暝烟飞白鸟，半池秋水落红蕖。海天月近幽栖处，石树风生浩唱馀。清夜放怀须酒伴，隔林犹自听来车。
架边
作者：谢榛
朝代：明
体裁：五言律诗

闲庭秋一色，满架豆花垂。薄俗存吾计，衰年习土宜。烟中晚雀定，露下候虫知。何限幽人意，临风独立时。
柬南泉君园居
作者：谢榛
朝代：明

几日违禅宇，遥闻钟磬音。谁同赋诗兴，自定奕棋心。雨歇亭台爽，烟含花竹深。眼前幽意足，清旷亦山林。
柬李之茂
作者：谢榛
朝代：明

梦回彷佛瓮头香，犹忆君家醉玉觞。起向花庭吸清露，不知残月笑人狂。
柬栗别驾道甫
作者：谢榛
朝代：明

曾赋南阳胜，登临诸葛庐。宦情归旧业，老计著何书。高枕浮云过，孤樽落月虚。帝京多故侣，谁复问閒居。
柳川园亭宴集同孔老赋
作者：谢榛
朝代：明

郭北林园开洞府，王孙又是青山主。一杯云影座中天，半壁泉声厨内雨。掬水清心犹易醒，竹阴聊尔话丹经。西河自有名家赋，龙在深潭见地灵。
栏中花
作者：谢榛
朝代：明

雕栏花共倚，蜂蝶亦来多。一夕经风雨，雕栏护几何。
栗仁甫园亭饯别得天字
作者：谢榛
朝代：明

偶过设芳筵，相留花竹边。离声楚词赋，行纪晋山川。马识往来道，云通南北天。忆君池上月，应负几回圆。
栗道甫夜过送别
作者：谢榛
朝代：明

茅屋茶烟待客时，山中别驾暮相期。共逢昭代耽佳句，自笑残年费苦思。入夜星河林鸟定，先秋风露草虫知。坐谈渐转南楼月，不尽离怀归去迟。
桃花
作者：谢榛
朝代：明

溪上蒸霞千万枝，隔林黄鸟愿春迟。不催洞里秦人老，解使宫中汉女悲。
梁园春雪
作者：谢榛
朝代：明

二月都城冻不消，云黄地白思寥寥。园林幸未舒桃萼，风雪宁堪妒柳条。欲触晓寒寻野径，漫探春意过溪桥。惠连留滞空词赋，梁孝同时想见招。
梁武选公济孝思歌
作者：谢榛
朝代：明

去岁望云心，东归车马疾。君今向故园，非复倚门日。慈颜隔杳茫，西风益悲恸。白杨空有声，不起九泉梦。履霜思已深，对雪重悽恻。竹笋为谁生，寒林惨无色。望望蒿里门，白云最深处。泉声咽不休，流下空山去。
梁武选公济孝思歌·其一
作者：谢榛
朝代：明

去岁望云心，东归车马疾。君今向故园，非复倚门日。
梁武选公济孝思歌·其三
作者：谢榛
朝代：明

履霜思已深，对雪重悽恻。竹笋为谁生，寒林惨无色。
梁武选公济孝思歌·其二
作者：谢榛
朝代：明

慈颜隔杳茫，西风益悲恸。白杨空有声，不起九泉梦。
梁武选公济孝思歌·其四
作者：谢榛
朝代：明

望望蒿里门，白云最深处。泉声咽不休，流下空山去。
梦吴人张德良同泛扬子江偶得一联黄芦港外群峰出青石滩头独鹤鸣醒而足之
作者：谢榛
朝代：明

不见词人忆旧盟，清秋梦到阖闾城。黄芦港外群峰出，青石滩头独鹤鸣。共傍江湖存逸气，自怜萍梗寄浮生。一樽忽罢仍南北，落月空梁无限情。
梦少司马总制刘子和赋寄
作者：谢榛
朝代：明

燕山形势帝王州，野夫北望生边愁。密云城上风倒起，密云城下河翻流。昔破乌丸万骨朽，曹瞒自恃孙吴谋。战场色惨汉时月，军门气压胡天秋。今代全才能镇静，豪侠那复谈封侯。青草平连古北口，材官但逞射雕手。单于归心未偃兵，龙荒独持扫尘帚。旌旄内转始解颜，应待铙歌报捷后。夜来念切梦何人，皓月馀光照疏牖。
梦张肖甫
作者：谢榛
朝代：明

素琴遥忆美人弹，梦到铜梁落月寒。江口蘋花忽相见，不知行路蜀中难。
梦瑶池篇寄上大冢宰吴汝乔大司徒刘体乾少冢宰林贞恒大理卿刘致卿中丞朱自充鸿胪卿史应之诸公
作者：谢榛
朝代：明

往年披阅山海经，昆崙夜入梦中青。瑶水虚涵月与星，琪花拥石烟冥冥。金母相见授宝诀，紫霓长裾飘广庭。醒来不见鸾鹤舞，仍依草莽间柴扃。忆昔穆王何独幸，八骏交驰造仙境。白云联谣传至今，自非仙骨徒引领。神游可到万国西，无缘那得蹑丹梯。江南揽胜犹未遂，却欲黄河源头还杖藜。三晋淹留湖海士，偶逢吴客谈扬子。面前空阔信无地，浩荡波声坐中起。天落混茫如掌平，金焦双秀出烟水。龙窟深浅问篙师，下窥明珠探复止。千帆晚泊大江湾，丛苇乱蒲灯火间。长干女儿唱新曲，买醉阿谁不解颜。狂兴将阑曙色动，起看月落钟陵山。钟陵山，在何处，建业城高势相据。地连吴越雄东南，偏助六朝几词赋。燕子矶笼翠柳烟，凤凰台压丹枫树。老年怅望立中原，向平五岳复何言。路无远近有难易，恨不生垂天羽翼任飞翻。杜蘅又老沧江渚，索居守拙谁相与。我愿圣代多贤臣，身閒堪作渔樵侣。冢宰司徒抱经济，廷尉中丞悬大计。正直更羡鸿胪卿，一朝俯念回先帝。方喜戈船不动海戍清，稻田其奈又祲岁。夜深共仰紫微垣，万里无云正秋霁。
楼居秋夜
作者：谢榛
朝代：明

短筇不到地，老子爱楼居。徙绮常科发，疏慵肯著书。窗高生月早，檐迥接天虚。万户灯明灭，秋光澹自如。
榆林道中言怀
作者：谢榛
朝代：明

秋风吹短褐，长啸过居庸。羸马有归思，枯蓬无定踪。山横边色断，日没野阴重。旅鬓成衰飒，谁知阮嗣宗。
榆河晓发
作者：谢榛
朝代：明
体裁：五言律诗

朝晖开众山，遥见居庸关。云出三边外，风生万马间。征尘何日静，古戍几人间。忽忆弃繻者，空惭旅鬓斑。
次南岑丈雨中见怀韵
作者：谢榛
朝代：明

燕赵长歌调自悲，山城摇落叹归迟。夜深孤剑龙光动，风雨鸣窗不寐时。
次孔丈对花二韵
作者：谢榛
朝代：明

桃树有花春可怜，醉归犹望洞门前。美人不得分明见，咫尺空濛隔暮烟。
次宋伯镇游王文父西园韵
作者：谢榛
朝代：明

郭西车马路，尘外薜萝园。楼迥晴云合，庭閒秋草繁。素心犹白鸟，幽事且芳樽。地胜人多赋，青山谁并存。
次张汝任圆通阁饯别韵
作者：谢榛
朝代：明

倚阁怜分袂，祗园夜尚游。松深孤磬落，杯满数星浮。别浦蒹葭暗，他乡蟋蟀秋。谁知独醒者，平子不同愁。
次张祜金山寺之韵
作者：谢榛
朝代：明
体裁：五言律诗

孤绝寒逾迥，苍茫夜不分。僧归依岛月，龙定缩江云。天汉窗前合，风涛枕上闻。好沽瓜步酒，诗思在微醺。
次沈王殿下秋夜小酌之韵
作者：谢榛
朝代：明

为爱云山色，凭高望几回。孤吟方露下，百感复秋来。夜爽风鸣树，天清月在杯。共言今子建，八斗不凡才。
次潘国主对菊韵用述鄙怀
作者：谢榛
朝代：明

长铗无声食有鱼，门前倚杖雁来初。身违故国频劳梦，力到哀年尚著书。客子欲倾天上酒，园丁还摘雨中蔬。因思寄傲陶彭泽，坐对秋花白露馀。
武安除夕酌王抑之宅其子易从易知侍侧
作者：谢榛
朝代：明

旅况乘时切，年华隔夜新。捧觞君二子，弹铗我孤身。地得青山赋，天留白发人。谁为岁寒侣，松老见龙鳞。
武皇巡幸歌
作者：谢榛
朝代：明

神武驱兵日，南征气赫然。射蛟江水上，立马石城边。羽檄飞三楚，霓旌拂九天。功成凯歌夜，月色送楼船。齐鲁巡游地，苍生见紫微。晴云随鹢舫，春水照龙衣。柳畔千官拥，沙边七校围。观鱼移白日，鼓吹月中归。玉辇冲寒色，萧萧八骏鸣。兔河冰上过，狐岭雪中行。抚剑群胡遁，弯弓百兽惊。当年赤帝子，空到白登城。年少羽林郎，严冬较猎忙。旌旗开御道，剑戟拥长杨。飞去五花马，射来双白狼。中官传赐酒，甲胄拜君王。
武皇巡幸歌·其一
作者：谢榛
朝代：明

神武驱兵日，南征气赫然。射蛟江水上，立马石城边。羽檄飞三楚，霓旌拂九天。功成凯歌夜，月色送楼船。
武皇巡幸歌·其三
作者：谢榛
朝代：明

玉辇冲寒色，萧萧八骏鸣。兔河冰上过，狐岭雪中行。抚剑群胡遁，弯弓百兽惊。当年赤帝子，空到白登城。
武皇巡幸歌·其二
作者：谢榛
朝代：明

齐鲁巡游地，苍生见紫微。晴云随鹢舫，春水照龙衣。柳畔千官拥，沙边七校围。观鱼移白日，鼓吹月中归。
武皇巡幸歌·其四
作者：谢榛
朝代：明

年少羽林郎，严冬较猎忙。旌旗开御道，剑戟拥长杨。飞去五花马，射来双白狼。中官传赐酒，甲胄拜君王。
武皇巡幸歌四首
作者：谢榛
朝代：明

神武驱兵日，南征气赫然。射蛟江水上，立马石城边。羽檄飞三楚，霓旌拂九天。功成凯歌夜，皓月送楼船。¤
武陵蒋明府子培过邺因谈桃源之胜南都杨茂才伯海曾绘斯图并长歌见寄勉成一篇用答两意云耳
作者：谢榛
朝代：明

武陵贤宰多爱民，若使逋逃犹避秦。城头常悬岁时雨，洞口不隔天地春。君探奇踪问渔父，鸡犬日閒似太古。一涧如空石作桥，千家相接蓬为户。辍棹问津沅水西，厚俗非关晋风土。沙丘半路没祖龙，阿房那听咸阳钟。荆南斜日莽迢递，目穷候雁徒支筇。我欲胜游系怀抱，昨夜梦着巴陵道。谁能写出桃源图，仙花长红春长好。含毫搆思通神明，汉江髣髴东流声。寄我半幅见两绝，兼之大篇殊纵横。斗室豁然入浩渺，坐间波动烟霞生。蒋王云仍岂凡骨，一脉来自建康城。杨子相知念衰老，建安回首中原情。
毛侍御仁甫幽居
作者：谢榛
朝代：明

早年归别业，高枕远浮名。树杪孤云度，门前一水横。黄花留晚计，白鸟识幽情。为爱嵇中散，疏慵是养生。
江南曲二首
作者：谢榛
朝代：明
体裁：乐府曲辞

夹岸多垂杨，妾家临野塘。手拈青杏子，不忍打鸳鸯。
江南曲二首·其二
作者：谢榛
朝代：明

夹岸多杨柳，妾家近塘口。中有断肠花，郎君不回首。
江南李秀才过敝庐因言及诗法赋此长歌用答来意
作者：谢榛
朝代：明

草堂细雨茶烟迟，远来客子爱吟诗。一朝变化悟是主，悟到无形偏有为。天设织机夺众巧，扶桑茧缫五色丝。金茎甘露浮清气，半空吸彻了仙味。但爽词人藜藿肠，汉家仙基竟入魏。太白少陵两诗豪，探奇不尽登临费。暗谷顿使魑魅藏，阴崖宁无神明卫。苦心须求格调工，寄兴莫与凡流同。峨眉峰头弄片月，羊肠路口追长风。平顺却难险巇易，含毫垂首沈思中。圣代无媒自萧散，杖挂百钱步可缓。出门游眺欲忘归，天际好山青不断。
江淮篇赠别董中丞叔化赴南都
作者：谢榛
朝代：明

龙飞淮西四海一，中丞秉钺才无匹。洛下文名更武功，白昼霜威动萧瑟。不闻村落啸群鸱，始信客行日自吉。忆昔岛夷争陆梁，野塘岸坼鲸波溢。采桑女儿变容颜，杀气乘春逼蚕室。江甸云屯骠骑营，犒士黄金散千镒。能用将才元老心，丙魏不言汉良弼。渔樵生计任歌谣，耕织人家敞蓬荜。鼋鼍闭窟净浮天，蛟蜃缩涛平荡日。篙师舵叟宁复喧，水怪山精讵敢出。十年两台今最劳，草疏先朝肃簪笔。事关转饷忧非轻，早起披衣独盥栉。神明暗护永安流，禦敌练兵仓廪实。海门直北停万艘，吴舸楚帆鳞次密。秣陵城上望燕京，长空无涯孤鸟失。心悬丹扆侍鹓班，漳南苦吟正力疾。坐披史传夜深灯，不见古人贵胶漆。
汪子廷见过赠别
作者：谢榛
朝代：明

疏才实愧建安人，茅屋频过见尔真。甘向清朝藏玉璞，自知幽事在纶巾。酒杯动落关山月，诗箧能收海岳春。老病送君成一笑，相看谁是葛天民。
汾州以来分守参政如胡世甫葛与立马子懋程信夫彭克宪陈元卿李子高宋伯镇孙格卿张时芳纪恒甫诸公皆旧识也宋有禦敌之功不见知当道解官归越嗟哉
作者：谢榛
朝代：明

边尘连岁静于扫，塞马曾嘶汾上草。落日偏增流水寒，白云不减青山好。宦游此地故知多，半是閒门雀可罗。伯镇守城功自见，农桑依旧满西河。
法云篇送芜上人访吴楚真僧
作者：谢榛
朝代：明

法云不断随高踪，洗钵寒潭悟毒龙。千岁枯藤四海杖，半山古寺五更钟。野店馀斋饲饥鸟，参禅直上匡庐峰。才尽三吴又经楚，衰草园陵不吊古。暂寄人间未坏身，独入风林伏啸虎。夜逢老衲说楞严，门掩篝灯正秋雨。
洛下会王少会朝望
作者：谢榛
朝代：明

铜台旧识叹离暌，伊洛棠阴众念齐。世故无端逢客话，宦情何事欲岩栖。天将楚雨催帆骤，风荡秦云逐马低。八载一迁春自感，从教黄鸟向人啼。
洛城夜雨柬赵太守德聪
作者：谢榛
朝代：明

建业当年骢马游，岛夷无定万家愁。心悬吴越严兵日，身隔江淮抗疏秋。耕稼可曾怀上谷，艰难每自念中州。嵩云昨夜来新雨，四野苍茫倚郡楼。
洛城西送别纪明府贞甫
作者：谢榛
朝代：明

送别西郊车马行，乱山深处隐孤城。黄花潭上秋将老，独采馀芳寄远情。
洛阳怀古
作者：谢榛
朝代：明

百战龙蛇定，中原旧帝居。邙山谁酹酒，落日自停车。汉室浮云过，周京乱草馀。即今苏季子，秪合老田庐。
浩歌篇
作者：谢榛
朝代：明

人间岁月机头梭，无药可青双鬓皤。两病垂死加餐饭，眼中新墓栽松萝。铭旌往往少年子，焉知商山万古郁嵯峨。一丘半壑世堪避，短草疏花春渐多。诸孙随我步晴景，白云片影落沧波。隔岸相呼鸭与鹅，聊供笑乐复如何。
浪游
作者：谢榛
朝代：明

百岁形骸役，吾生何浪游。寒蛩知静夜，老菊见高秋。海上白茅屋，云边青石丘。还从物外侣，灵药好相求。
涌金亭同冀定甫马伯龄醉赋
作者：谢榛
朝代：明

百泉声不断，风雨乱沧波。地接烟岚迥，天开灵秀多。古人馀胜事，今代有狂歌。为爱苏门好，携樽共一过。
涌金亭晚酌
作者：谢榛
朝代：明

山亭下瞰碧潭空，天际云霞落镜中。千古神蛟吞夜月，九皋灵鹤振秋风。许由颍水心何逸，庄叟濠梁意自同。寄迹乾坤须纵酒，不妨醉卧荻花丛。
淫雨至中秋不绝有感
作者：谢榛
朝代：明

苦雨生寒揽敝裘，移书遮莫滴床头。谢庄难赋今宵月，宋玉还悲故国秋。零落不香丹桂老，团圆无影素娥愁。积阴迥敝千峰色，乱响高奔万壑流。袁渚那堪空系舫，匡床何必更登楼。欲横铁笛天坛上，吹散重云望九州。
清凉山秋夜听儿元灿弹琴
作者：谢榛
朝代：明

吾儿解幽事，露坐一弹琴。声落石崖迥，兴当秋夜深。潭龙乘月色，山鬼傍松阴。飒飒天风起，清商满翠岑。
清明游西园有感
作者：谢榛
朝代：明

客转汾阳时禁烟，太行云渺故乡天。齐中一弟悲西垄，邺下诸儿走北阡。桃李未花春气晚，河山独赋老怀偏。重来秪恐芳菲尽，啼杀黄鹂空自怜。
清明过王郎中学甫时园桃始花留酌
作者：谢榛
朝代：明

欲访桃源去，先看独树春。无言当令节，有色净风尘。不取倾壶醉，其如满眼新。仙郎能下榻，华月复留人。
渔妇
作者：谢榛
朝代：明

自嫁渔郎不解愁，月高横笛楚天秋。江村杨柳浑摇落，何处佳人独倚楼。
渔樵叹
作者：谢榛
朝代：明

东岭上头多树木，猛虎藏威白昼伏。西潭水深鱼鳖多，下有长蛟绝网罗。渔郎樵夫各生计，相逢共嗟太平世。两毒所恃期永年，山根地轴暗相连。背罾腰斧每聚散，回首茅茨炊烟断。妻子菜色饥尚可，户口办钱愁杀我。问天不言空苍茫，四郊落叶正风霜。
渔翁
作者：谢榛
朝代：明

青竹竿头一钓丝，高风应与子陵期。夜深醉卧秋江上，梦绕芦花明月知。
渡黄河
作者：谢榛
朝代：明
体裁：诗

路出大梁城，关河开晓晴。日翻龙窟动，风扫雁沙平。倚剑嗟身事，张帆快旅情。茫茫不知处，空外棹歌声。
渡黄河有感
作者：谢榛
朝代：明

晚渡黄河正素秋，倚篷聊尔问阳侯。源从西极昆崙出，势荡中原瀚海收。俯仰心神齐得丧，往来身世共沉浮。试看九曲风涛恶，博望焉能见斗牛。
温纯甫宅同诸词丈夜集得池字
作者：谢榛
朝代：明

为赓白雪郢中词，坐久寒生风露时。万菊绕筵秋不老，几人耽酒月偏迟。怀同旷逸山云度，道在行藏野鹤知。应惜衰年荐仙味，西来碧藕自瑶池。
游天坛山
作者：谢榛
朝代：明

琳宫逼太虚，石树团清影。怅望白云仙，日沉九芝岭。迤逦石坛西，扶筇任幽讨。秋高天宇清，月照金光草。偶逢双玉童，相引蹑云去。犬吠洞门开，三花最深处。仙老不知年，相逢问九转。袖中出宝书，历历皆云篆。金节荡天风，琼卮对海月。会当骖白螭，飞向蓬莱阙。
游天坛山·其一
作者：谢榛
朝代：明

琳宫逼太虚，石树团清影。怅望白云仙，日沉九芝岭。
游天坛山·其三
作者：谢榛
朝代：明
体裁：五言绝句

偶逢双玉童，相引蹑云去。犬吠洞门开，三花最深处。
游天坛山·其二
作者：谢榛
朝代：明

迤逦石坛西，扶筇任幽讨。秋高天宇清，月照金光草。
游天坛山·其五
作者：谢榛
朝代：明

金节荡天风，琼卮对海月。会当骖白螭，飞向蓬莱阙。
游天坛山·其四
作者：谢榛
朝代：明

仙老不知年，相逢问九转。袖中出宝书，历历皆云篆。
游嵩高山同莫子明
作者：谢榛
朝代：明

相约登攀兴欲飞，山风吹我薜萝衣。碑存汉代莓苔古，地接周京气色微。二室仙踪云共渺，三花灵种月交辉。夜深谈罢长生诀，笙鹤犹疑天外归。
游水竹园孔丈同赋
作者：谢榛
朝代：明

移得南山竹，冰霜见苦根。春流触自响，清影羃何繁。色蘸杯中绿，凉沾雨后痕。邹枚此同赋，胜事即梁园。
游洪光寺
作者：谢榛
朝代：明

岭外云霞开暮晴，半天风落万松声。于今莲社谁为主，遥望庐山无限情。
游苏门山不果柬蔡侍郎
作者：谢榛
朝代：明

胜事良辰多偶然，苏门萝月客心悬。忽惊枕上来风雨，疑是空山听百泉。
溪上杂兴
作者：谢榛
朝代：明

日暮孤村买浊醪，沧浪歌罢兴逾豪。芦花如雪点秋水，白鹭背人飞不高。有客逍遥水石间，西风不动钓丝閒。渭川老子终多事，空外孤云自往还。
溪上杂兴·其一
作者：谢榛
朝代：明

日暮孤村买浊醪，沧浪歌罢兴逾豪。芦花如雪点秋水，白鹭背人飞不高。
溪上杂兴·其二
作者：谢榛
朝代：明

有客逍遥水石间，西风不动钓丝閒。渭川老子终多事，空外孤云自往还。
漠北词
作者：谢榛
朝代：明

大漠萧萧黑水流，健儿七月换羊裘。骆驼背上吹芦管，日暮长风动地秋。委羽山横塞北天，学飞雏雁夕阳边。匈奴岁岁无争战，白马黄驼傍草眠。石头敲火炙黄羊，边女低歌劝酪浆。醉杀留犁不知夜，鹞儿岭下月如霜。晓开毡帐拥秋云，虏将挥鞭部落分。牧马阴山莫南向，雁门今有李将军。碧眼贤王出打围，角鹰欲下兔如飞。一瓢芦酒驱寒色，雪满西山夜不归。译使燕京纳贡回，春风相送过榆台。单于无事耽歌舞，夜敞穹庐海月来。
漠北词·其一
作者：谢榛
朝代：明

大漠萧萧黑水流，健儿七月换羊裘。骆驼背上吹芦管，日暮长风动地秋。
漠北词·其三
作者：谢榛
朝代：明

石头敲火炙黄羊，边女低歌劝酪浆。醉杀留犁不知夜，鹞儿岭下月如霜。
漠北词·其五
作者：谢榛
朝代：明

碧眼贤王出打围，角鹰欲下兔如飞。一瓢芦酒驱寒色，雪满西山夜不归。
漠北词·其六
作者：谢榛
朝代：明

译使燕京纳贡回，春风相送过榆台。单于无事耽歌舞，夜敞穹庐海月来。
漠北词三首
作者：谢榛
朝代：明
体裁：七言绝句

委羽山横塞北天，学飞雏雁夕阳边。匈奴岁岁无争战，白马黄驼傍草眠。
漠北词三首
作者：谢榛
朝代：明

晓开毡帐拥秋云，虏将挥鞭部落分。牧马阴山莫南向，雁门今有李将军。
漠北词三首·其二
作者：谢榛
朝代：明

石头敲火炙黄羊，胡女低歌劝酪浆。醉杀群胡不知夜，遥见岭下月如霜。
漳河有感
作者：谢榛
朝代：明

行经百度水，祇是一漳河。不畏奔腾急，其如转折多。出山通远脉，兼雨作洪波。偏入曹刘赋，东流邺下过。
漳河有感
作者：谢榛
朝代：明

行经百度水，秪是一漳河。不畏奔腾急，其如转折多。出山通远脉，兼雨作洪波。偏入曹刘赋，东流邺下过。
漳河秋涨候渡因忆李通政仲西
作者：谢榛
朝代：明

万折漳河过邺城，洪涛动地几时平。沙边鹳鹤仍求饱，霜后鱼龙始见清。遥忆君家临古渡，更堪旅思听寒声。杖藜自惜徘徊影，不逐东流寄此情。
漳河雨后
作者：谢榛
朝代：明

隔林咿轧来渔舠，白鹭背人飞不高。却讶衡漳一夜雨，几家村落生秋涛。
潞阳晓访冯员外汝言
作者：谢榛
朝代：明

海日上孤帆，山云交杂树。美人方晓眠，更在林深处。野阔早霜明，林空凉吹动。一犬吠人来，松窗破秋梦。
潞阳晓访冯员外汝言·其二
作者：谢榛
朝代：明

野阔早霜明，林空凉吹动。一犬吠人来，松窗破秋梦。
潞阳晓访冯员外汝言二首
作者：谢榛
朝代：明
体裁：五言绝句

海日上孤帆，山云交杂树。美人方晓眠，更在林深处。
潞阳晓访冯员外汝言二首
作者：谢榛
朝代：明

野阔早霜明，林空凉动。
一犬吠人来，松窗破秋梦。
牡丹
作者：谢榛
朝代：明

洛下名花迥绝尘，宝阑斜倚见风神。香飘梁苑聚仙子，色压汉宫无美人。宿露暗侵芳骨冷，晓霞低照靓妆新。谢家秪解题红药，此日狂吟醉好春。
独步
作者：谢榛
朝代：明

野田聊独步，风物漫幽思。地迥秋山出，天空暮雨垂。石梁閒鹳鹤，水国静蛟螭。旷士成衰谢，宁无狗监知。
独步明月山因睹荒凉遂沮游兴
作者：谢榛
朝代：明

荒山白草路盘盘，却忆仙家倚石栏。落日疏烟秋色好，玉清阁上几回看。
狼儿涧歌
作者：谢榛
朝代：明

狼儿涧东扶杖行，石工斧凿无停声。太古栖身秪巢穴，轩皇之后多有营。渐伤元气非今日，三代相因栋宇成。石工死，石工生，天地不老青山平。
狼村
作者：谢榛
朝代：明

曾参回胜母，墨翟避朝歌。无限功名子，狼村日暮过。
玉阶怨
作者：谢榛
朝代：明

夜色冷深宫，丽人眠复起。风生绿桂枝，月落银塘水。
王主簿乐三归自昌平志感
作者：谢榛
朝代：明

嗟哉宁阳簿，东北惊鼙鼓。一身乱后回，眼见苍生苦。伏尸满地下乌鸢，谁复盖棺归黄土。高秋鸡犬静千家，落日桑榆空万户。万户荒凉谁复存，昌平道上易销魂。有时空林一秣马，野风萧飒吹蓬根。金城晏安不可恃，长星堕地兵戈繁。烟尘歘起天改色，敌骑杂遝当人门。杀气遥连碣石馆，愁云更失燕丹村。村墟四顾豺虎乱，龙荒戍卒各星散。羌童隔河霜月中，芦管横吹夜漫漫。狐奴山下鬼火明，车箱渠上人烟断。大旗风动亚夫营，天意冥冥终在汉。送君东去勿复叹，对酒且歌白石烂。
王元美镇青山赋此寄怀
作者：谢榛
朝代：明

当年客燕市，官舍每经过。促膝寒灯尽，论心夜雨多。别来成老病，愁里问干戈。北海开樽日，何人共醉歌。
环山楼为刘封君赋
作者：谢榛
朝代：明

日上江楼紫翠开，凭阑四顾郁崔嵬。晴云低傍重檐合，秋色高从叠嶂来。老至应期弘景卧，赋成堪惜仲宣才。楚天黄鹤还飞下，谁共仙翁醉酒杯。
申参戎汝承归自岢岚喜而赋赠
作者：谢榛
朝代：明

岢岚昨喜捷书闻，一剑能驱铁骑群。出塞成功先气色，当朝选将更风云。沙中走马劳残腊，天外飞旌荡夕曛。共羡虬髯心且赤，封侯不数汉将军。
留别张德隆
作者：谢榛
朝代：明
体裁：七言绝句

来时积雨没平原，去路鸣虫秋正繁。桂树花开如有兴，紫骝嘶过孝王园。
留别程侍御信夫宋比部汝化
作者：谢榛
朝代：明

孤琴瘦马临长陌，执手那堪惆怅色。雪中疏柳动啼鸦，林外斜阳催去客。二子正当经济时，我向江湖任所之。故乡意气且杯酒，天外浮云安可期。
留别郭学士质夫
作者：谢榛
朝代：明

学士同樽酒，相知老去深。青云司马赋，白日董狐心。春气浮东阁，晴光动上林。应怜多病客，归卧薜萝阴。
留别陈大参粹中二首
作者：谢榛
朝代：明

征骖闻早发，客自塞门归。天暝乌栖树，城寒雪拥扉。美人仍两地，春梦不相违。独赋关山月，茫茫共素辉。别后缄书少，天骄数往还。正忧烽火急，翻羡草茅閒。积雪犹平涧，残阳半在山。相逢春尚浅，杨柳未堪攀。
留别陈大参粹中二首·其一
作者：谢榛
朝代：明

征骖闻早发，客自塞门归。天暝乌栖树，城寒雪拥扉。美人仍两地，春梦不相违。独赋关山月，茫茫共素辉。
留别陈大参粹中二首·其二
作者：谢榛
朝代：明

别后缄书少，天骄数往还。正忧烽火急，翻羡草茅閒。积雪犹平涧，残阳半在山。相逢春尚浅，杨柳未堪攀。
留都上邢少司马
作者：谢榛
朝代：明
体裁：七言律诗

司马牙璋此日分，谁将书剑许从军。论兵曾上平蛮策，奉使宁誇喻蜀文。诏下三川新雨露，图开八阵旧风云。不须频说东征事，只见当年吐哺勤。
病怀
作者：谢榛
朝代：明
体裁：七言律诗

鬓发萧萧昼不冠，他乡风物若为看。花庭晒药日将午，茅屋烹茶春尚寒。久别亲朋谁问病，深怜儿女自加餐。是非高枕浮云过，遥忆西河旧钓竿。
登五峰山有感
作者：谢榛
朝代：明

树杪跻攀石磴悬，手扶藜杖出风烟。东分辽海千重岭，北尽沙场万里天。秋草征夫烽堠外，夕阳归鸟戍楼边。时看白骨成悲感，为忆嫖姚战伐年。
登代州城楼望老营堡有感
作者：谢榛
朝代：明

寒色浮城上，遐荒尽目前。南云接汾晋，东路转幽燕。烽举兵威振，冬来杀气连。烈风边马乱，斜照汉旌悬。诸将宁无术，三军更可怜。黄昏出鬼火，白日断人烟。实赖中朝盛，还期众垒全。死生多为国，赏罚本由天。摛赋吾聊尔，凭高此怅然。感怀空伫立，枯木下乌鸢。
登城有感奉寄江宁王怀易
作者：谢榛
朝代：明

野风吹客袂，感慨一登城。孤鸟日边没，大河天外倾。年华悲杜甫，世故老虞卿。龙剑应相合，云霄无限情。
登城歌
作者：谢榛
朝代：明

古贤哲兮择交游。世无漆兮胶莫投。彼何人兮非俗流。大德在心兮不可酬。直言数兮生衅尤。枳棘当路兮我孔忧。登高楼兮望九州。孰为友生兮嗟未休。
登天坛山
作者：谢榛
朝代：明

直上断岸悬，崎岖一径缘。白云秋满壑，红树老参天。神护轩皇鼎，灵通太乙泉。何由结丹侣，共此学长年。
登太原城楼送李郡丞叔东移任平阳
作者：谢榛
朝代：明

会晤何迟别太早，白首相违感衰草。郭南咫尺望飞旌，况复青山之外红尘道。渡汾水，向平阳，一官两佐郡，突见君才长。兵散潢池尽赤子，能使人家悲又喜。是非定矣多荐书，萧艾何曾混兰芷。河东城上垂杨秋，河东城下沧波流。父老欢迎那更愁，仍是去年李霍州。从今姑射洞前或有梦，心清得与仙人游。
登封道中值雨
作者：谢榛
朝代：明

山雨生寒接远烟，水中乱石绿苔鲜。几家茅屋疏林外，鸡犬无声薄暮天。
登岱
作者：谢榛
朝代：明

绝顶登攀海日明，下看蚁蛭隐孤城。玉童不见云霞渺，丹侣相从杖屦轻。汉石尘迷千古字，秦松风起半天声。欲探灵异来迟暮，自觉人间负此生。
登楼
作者：谢榛
朝代：明

朝亦登此楼，暮亦登此楼。白云千里色，不是故山秋。
登楼北望怀郭学士质夫李吏部一元
作者：谢榛
朝代：明

李郭风骚匹，登楼独怅然。黄花秋满地，白雁夕横天。玉阙云霄外，金门日月边。疏狂燕赵客，早晚赋甘泉。
登楼晚眺达轩子同赋
作者：谢榛
朝代：明

客子聊乘兴，王孙共倚楼。风烟平野夕，砧杵异乡秋。半醉还成赋，同怀岂倦游。望中有漳水，解傍邺台流。
登楼望秋山
作者：谢榛
朝代：明

登楼望秋山，薄暮有佳色。秀拔殊自然，重之烟霞饰。众鸟各知归，行人早栖息。劳生赋词间，客愁复何极。高哉刘伯伦，独能颂酒德。几时掩荆扉，养心在冲默。
登榆林城
作者：谢榛
朝代：明

凭高望不极，天外一鸿过。万岭夕阳尽，孤城寒色多。芦笳满亭堠，羽檄度关河。遥忆龙庭士，严霜正荷戈。
登泰山
作者：谢榛
朝代：明

登攀绝顶处，封禅断碑文。古洞寻丹液，秋衣拂紫氛。下飞关塞雁，东接海天云。惆怅秦松在，寒涛空自闻。
登盘山绝顶谒黄龙祠
作者：谢榛
朝代：明

蓟北来游第一山，上连七十二禅关。人行巨壑泉声里，马度层崖云气间。石径萧萧松吹冷，万折千回临绝顶。钟响时传下界遥，鸟飞不到诸天迥。无劳汉使泛槎心，挥手银河能几寻。历历边城纷蚁垤，明明沧海一牛涔。老僧笑指烟霞外，此意沈冥谁与会。风生平地本无因，云点太清犹是碍。吊古踟蹰空石堂，黄龙西去杳茫茫。珠林不见菩提影，宝塔长含舍利光。壁尘拂去独留赋，下岭回看迷晓雾。放浪人间那复来，月明梦绕盘山路。
登谼峪山
作者：谢榛
朝代：明
体裁：五言律诗

策杖何超忽，登登碧汉齐。纵观千里阔，独立万山低。风起断猿下，日行飞鸟西。无因结仙侣，长傍白云栖。
登辉县城见卫水思归
作者：谢榛
朝代：明
体裁：七言绝句

城外河流白练长，城中万户共秋光。秋来偏作还家梦，河水东流到故乡。
登遵化城楼
作者：谢榛
朝代：明

地道通辽海，山岚隐蓟门。登城秋草遍，拂剑早霜繁。清切闻芦管，苍茫见塞垣。健儿屯北戍，战马出中原。羽檄黄尘动，牙旗白日翻。穷边思李牧，异代感刘琨。旅况聊成赋，戎机未易论。从兹谢游好，归卧旧山樊。
登遵化阁
作者：谢榛
朝代：明

凌虚楼阁郁崔嵬，四望青山宿雾开。日上海关边色尽，天连沙漠雁声来。仲宣赋就千年事，张载铭成一代才。怀古不堪空伫立，秋风吹鬓放歌回。
白发叹
作者：谢榛
朝代：明

落落风骚怀，无端易衰老。天涯又暮春，白发对芳草。
白鼻騧
作者：谢榛
朝代：明

年少耽游侠，长乘白鼻騧。连翩金勒响，婀娜玉鞭斜。紫陌嘶芳草，青门踏落花。鸣弓飞鸟堕，巧捷万人誇。
白龙潭
作者：谢榛
朝代：明

浩歌秋水边，惊破白龙梦。明月落深潭，疑是龙珠动。
百花叹
作者：谢榛
朝代：明

胜游郭外园，簇簇多芳树。花似去年花，春来又春暮。先后总成尘，宁复论新故。荣枯皆有时，非关风雨妒。黄鸟亦可悲，浮生谁自悟。抚景聊醉歌，百年一流寓。
皇甫水部道隆谪大梁诗以寄怀
作者：谢榛
朝代：明

闻君遥自楚天来，一到梁园见赋才。摇落旧曾悲屈宋，寂寥今复吊邹枚。黄河荡日寒声转，嵩岳连空远色开。何事弟兄俱谪宦，西风愁对菊花杯。
盘山最高峰迟应瑞伯不至
作者：谢榛
朝代：明

仄径高盘壁，孤峰半插天。人行飞鸟上，袖拂落霞边。涧水寒逾咽，山花晚自妍。一樽迟俦侣，松月向谁圆。
相逢行
作者：谢榛
朝代：明

马上谁家子，相逢灞水头。片言合义气，笑赠千金裘。
瞻远楼为宋大参伯镇赋
作者：谢榛
朝代：明

古姚州，郭西别业开林丘。花石夹阶小玄圃，极天形胜当高楼。况复三台之峰最秀拔，岚光直向空中浮。画栋雕甍耀日月，倒写丹碧澄溪流。窗含沧海越东雨，檐接明河天上秋。啼乌一声重悲嘅，凄风忽起蒹葭洲。君不见混茫万古鱼龙国，下通地轴深叵测。倏荡烟霞旷望间，四时元气浩无极。众岛波翻几点青，日初隐见扶桑色。阴晴变幻入挥毫，不到冥搜未易得。神会动千里，岂独穷目力。逝水与孝思，悠悠两不息。更堪岁晚对冰霜，主人怀抱复谁识。
石佛废寺
作者：谢榛
朝代：明

峡转逢孤寺，庭荒起暮烟。石堂惟有壁，松树不知年。劫火关尘世，名香断胜缘。登临霜草地，想像雨花天。何处飞驯鸽，无由见老禅。梵音泉自落，法镜月空悬。净土还如此，浮生重惘然。门前车马客，谁复问青莲。
石门秋夜有怀
作者：谢榛
朝代：明

歇马空山夕，劳歌塞上归。野霜明古剑，峡月冷秋衣。坐里蛩螀乱，愁边乌鹊飞。酒杯时在手，不与故人挥。
示元宝禅师
作者：谢榛
朝代：明

短榻翻经坐朝暮，门前一转西方路。月满人间各自心，天虚潭底谁能悟。四十年来静掩扉，东林遥听夜钟微。渐看禅子易衰老，松杪白云何处归。